Korea Selatan, AS, Jepun setuju ambil tindakan terhadap Korea Utara berhubung ujian nuklear

Korea Selatan, Jepun dan Amerika Syarikat (AS) bersetuju untuk mengambil tindakan tegas terhadap ujian senjata nuklear baru oleh Korea Utara, kata penasihat keselamatan tertinggi Korea Selatan pada Khamis.
Kim Sung Han membuat kenyataan itu selepas mengadakan pertemuan tiga hala dengan rakan sejawatannya dari AS dan Jepun, Jake Sullivan dan Takeo Akiba, di Honolulu, lapor agensi berita Yonhap.
"Kami bersetuju bahawa tidak boleh ada pemikiran atau reaksi naif bahawa Korea Utara telah menjalankan enam ujian nuklear dan (ujian baru) hanya akan menjadi satu lagi ujian nuklear," kata Kim kepada pemberita.
“Sekiranya Korea Utara menjalankan ujian senjata nuklear ketujuhnya, reaksi kami pasti berbeza,” tambahnya.
Pegawai di Seoul dan Washington sebelum ini berkata Korea Utara nampaknya telah melakukan "semua persediaan" untuk ujian nuklearnya dan ia mungkin hanya menanti masa.
Pyongyang menjalankan ujian nuklear keenam dan terakhir pada September 2017.
Kim enggan mengulas mengenai sebarang langkah khusus yang mungkin diambil oleh ketiga-tiga negara terhadap Korea Utara tetapi berkata ia akan menyedarkan Pyongyang bahawa tindakan melancarkan ujian senjata nuklear ketujuh merupakan "keputusan yang salah".
Rumah Putih turut memaklumkan, penasihat keselamatan negara AS mengesahkan semula komitmen AS terhadap pertahanan Korea Selatan dan Jepun.
"Mereka membincangkan komitmen bersama terhadap keamanan dan kestabilan di seluruh Selat Taiwan serta mengutuk pembangunan berterusan program peluru berpandu balistik dan senjata pemusnah besar-besaran oleh Korea Utara dan operasi ketenteraan Rusia di Ukraine," katanya mengenai mesyuarat tiga hala itu dalam kenyataan akhbar.
Pertemuan tiga hala antara penasihat keselamatan negara tertinggi Korea Selatan, Jepun dan AS yang pertama seumpamanya dalam tempoh 16 bulan, serta yang pertama sejak Kim mengambil alih jawatan pada awal tahun ini.


2 pegawai SPRM direman disyaki terlibat rompakan RM700,000

Dua individu termasuk seorang pegawai Suruhanjaya Pencegahan Rasuah Malaysia (SPRM) direman, masing-masing tiga dan empat hari bagi membantu siasatan kes rompakan melibatkan kerugian RM700,000.Ketua Polis Daerah Dang Wangi Noor Dellhan Yahaya berkata kedua-dua individu berumur lingkungan 30 tahun itu ditahan pada Sabtu dan semalam oleh sepasukan anggota daripada bahagian Jabatan Siasatan Jenayah Dang Wangi.Beliau berkata setakat ini, seramai 12 individu telah dipanggil memberi keterangan untuk membantu siasatan berhubung kes itu.“Siasatan lanjut masih diteruskan mengikut Seksyen 395 Kanun Keseksaan,” katanya dalam kenyataan hari ini.Semalam, SPRM dalam kenyataan mengesahkan seorang pegawainya ditahan polis bagi membantu siasatan berhubung satu kes rompakan secara berkumpulan di ibu negara, Jumaat lepas.Terdahulu, sebuah portal berita melaporkan dua individu termasuk seorang pegawai sebuah agensi penguat kuasa ditahan polis selepas disyaki terbabit dalam kes rompakan secara berkumpulan di sebuah rumah di Jalan Ampang melibatkan kerugian hampir RM1 juta.


Pimpinan Umno perlu cari jalan harmonikan semula parti

Pucuk pimpinan Umno perlu mencari jalan untuk mengharmonikan semula parti selepas pendedahan mengenai wujudnya akuan berkanun (SD) daripada Ahli Parlimen Umno untuk menyokong Anwar Ibrahim menjadi perdana menteri.Ketua Umno Bahagian Ketereh Annuar Musa berkata dalam keadaan negara menghadapi isu harga barang, Umno seharusnya mengurangkan kegawatan dalam parti sebaliknya memperkukuh solidariti dan terus fokus dalam memberikan khidmat kepada rakyat.“Saya fikir sekarang ini elok kurangkan kegawatan, pucuk pimpinan harus cari jalan harmonikan keadaan.“Dari terus serang-menyerang dan terus-menerus gawat, kalau boleh saya cadangkan harus ada pihak ambil tindakan uruskan hal ini, dan tidak membincangkan ia secara terbuka,” katanya kepada pemberita selepas majlis pelancaran Logo dan Tema Hari Kebangsaan 2022 di Kuala Lumpur hari ini.Annuar yang merupakan menteri komunikasi dan multimedia berkata demikian ketika ditanya mengenai pendedahan bekas ahli Majlis Kerja Tertinggi (MKT) Tajuddin Abdul Rahman yang juga ahli Parlimen Pasir Salak itu pada satu sidang media khas selepas digugurkan daripada MKT Umno pada 24 Jun.Ditanya sama ada beliau menandatangani SD berkenaan, Annuar berkata: “Saya tidak terlibat”.Sementara itu, Annuar menafikan laporan media mengenai mengenai Pilihan Raya Umum ke-15 (PRU15) ada dibincangkan pada mesyuarat Kabinet.“Palsu!. Sebagai menteri komunikasi saya boleh jawab dengan ringkas, ia adalah palsu,” katanya.Beliau berkata mesyuarat Kabinet yang diadakan setiap minggu hanya membincangkan soal berkaitan negara dan kebajikan rakyat.


Sorry.


Semakan dasar keselamatan negara ambil kira ancaman Covid-19, kata PM

Dasar Keselamatan Negara (DKN), yang diwujudkan pada 2017, disemak semula bagi memastikan segala strategi dasar tersebut sejajar dengan bentuk ancaman semasa, kata Perdana Menteri Muhyiddin Yassin.Muhyiddin yang juga Pengerusi Majlis Keselamatan Negara (MKN) berkata DKN versi 2021-2025 mengambil kira ancaman Covid-19 dan strategi untuk menanganinya.“Penularan pandemik Covid-19 pada skala global bermula Mac 2020 turut memberi ancaman yang berbeza kepada negara dan MKN khususnya,” katanya dalam rakaman ucapan sempena sambutan Jubli Emas MKN hari ini.Selain itu, Muhyiddin berkata pendekatan baru yang diperkenalkan oleh MKN turut merangkumi konsep Keselamatan Menyeluruh atau “Comprehensive Securit’y” (COMSEC) iaitu suatu doktrin baru bagi menggantikan konsep Pertahanan Menyeluruh atau Hanruh, yang menggabungkan elemen keselamatan dalam negeri, pertahanan, ketenteraman awam, politik, ekonomi, sosial, kesihatan awam serta alam sekitar.“Bagi melaksanakan konsep tersebut, seluruh jentera keselamatan negara di semua peringkat pentadbiran dan seluruh rakyat Malaysia perlu menggembleng tenaga dan usaha untuk menggalas tanggungjawab tersebut,” kata Muhyiddin.Mengenai sambutan Jubli Emas MKN, Muhyiddin berkata badan itu yang ditubuhkan pada 7 Julai 1971 susulan peristiwa 13 Mei 1969, merekodkan pelbagai pencapaian dalam tempoh 50 tahun penubuhannya melalui kuasa untuk menyelaras pelbagai kementerian, jabatan dan agensi dalam menguruskan isu-isu kompleks.Beliau berkata MKN memainkan peranan menerajui pengurusan keselamatan di setiap peringkat persekutuan dan negeri bagi memelihara hak kedaulatan dan keutuhan wilayah, seterusnya mempertahan kepentingan negara di daratan, maritim, ruang udara dan angkasa serta alam siber.Perdana menteri berkata negara semakin berdepan dengan pelbagai ancaman bentuk baru, sama ada yang dicetuskan oleh “aktor” negara dan bukan negara melalui pendekatan tradisional serta bukan tradisional, dan MKN bersama-sama agensi keselamatan yang lain perlu menguruskan ancaman secara cekap dan berkesan.“Sebarang bentuk isu dan permasalahan berkaitan keselamatan harus berada pada tahap minimum supaya tidak mengganggu gugat kehidupan rakyat.“Di sinilah letaknya peri penting MKN yang menjadi peneraju pengurusan keselamatan negara, namun sentiasa berada di sisi belakang tabir. A silent strategist. A silent thinker. A silent doer,” katanya.Jelasnya, melalui MKN kerajaan berjaya menangani insiden pencerobohan di Lahad Datu, Sabah, menyelaras pelbagai misi evakuasi rakyat Malaysia di luar negara semasa konflik Arab Spring serta mengetuai usaha rundingan damai Selatan Thailand dan Mindanao.


Meskipun tidak ramai, calon wanita tetap menonjol dalam PRN Melaka

Pengumuman calon Pilihan Raya Negeri (PRN) Melaka yang dibuat pada 8 November sedikit menghampakan apabila peratusan calon wanita yang bertanding hanyalah seramai 16 orang berbanding jumlah 112 calon, atau 14%.Bagaimanapun, calon-calon wanita berjaya mencuri tumpuan pengundi dan media pada PRN Melaka yang didominasi kaum lelaki ini.Perhatian diberikan kepada calon Pakatan Harapan (PH) di Sungai Rambai, Farzana Hayani yang merupakan siswazah UiTM berusia 21 tahun yang juga pemegang diploma Komunikasi dan Pengajian Media Massa itu menjadi calon termuda pada PRN kali ini.Calon paling tua juga merupakan seorang wanita, iaitu Kalsom Nordin dari Barisan Nasional (BN) yang bertanding merebut kerusi Dewan Undangan Negeri (DUN) Pengkalan Batu.Bagi calon BN di Kesidang, Leong Hui Ying, beliau memulakan kempen dengan langkah kiri apabila terpalit kontroversi pada awal tempoh berkempen, apabila tular video beliau yang dikatakan tidak fasih berbahasa Melayu.Leong yang pertama kali bertanding itu akan menentang penyandang, Seah Shoo Chin daripada DAP dan Patrick Ng Chin Kae daripada Perikatan Nasional (PN).Ketika ditemui pada pelancaran manifesto calon itu, Leong yang berusia 29 tahun itu kelihatan masih gementar dan kekok apabila dikerumuni media.Namun itu tidak menghalangnya menyuarakan kesediaannya bekerjasama rentas parti apabila membabitkan isu wanita.Katanya, dia bersedia untuk bekerjasama dengan ahli politik daripada blok lawan berhubung isu-isu wanita dan isu-isu membabitkan anak muda.Seorang lagi calon wanita BN yang mencuri tumpuan ialah Khaidhirah Abu Zahar, anak bekas ketua menteri Melaka yang juga muka baru dalam pilihan raya bagi kerusi Rim.PN paling ramai calon wanitaSebelum pembubaran DUN, Melaka mempunyai seramai dua ahli Dewan Undangan Negeri (Adun) wanita.Sebagai rekod, untuk PRN kali ini PH menurunkan empat calon wanita, PN (enam) dan BN (lima) dan Putra dengan seorang calon wanita.Dalam satu temubual bersama MalaysiaNow baru-baru ini, calon PN di Tanjung Bidara Mas Ermieyati Samsudin berkata peratusan kecil itu tidak sepatutnya berlaku.Mas Ermieyati Samsudin, calon Perikatan Nasional bagi kerusi Tanjung Bidara.Namun katanya dalam Parlimen Masjid Tanah, PN meletakkan tiga calon wanita daripada keseluruhan lima calon.“Walaupun PN hanya dua tahun dilahirkan, namun dengan meletakkan enam calon wanita saya kira itu permulaan yang baik. Sebab itu perlu ada usaha supaya kita (calon wanita) menang PRN ini supaya calon wanita bukan hanya dilabel tangkap muat,” katanya.Isu perwakilan wanita dalam politik saban tahun menjadi tumpuan yang diperjuangkan oleh aktivis.Ia turut dibincangkan semasa persidangan Dewan Rakyat pada September lepas.Timbalan Menteri Pembangunan Wanita, Keluarga dan Masyarakat, Siti Zailah Mohd Yusoff memaklumkan ramai calon wanita yang bertanding pada pilihan raya namun tidak ramai berjaya memenangi kerusi yang ditandingi.Pengundi wanita paling besarPengarah eksekutif Ilham Centre, Mohamad Hisommudin Bakar berkata calon wanita yang kecil tidak mewakili pengundi wanita yang merupakan jumlah majoriti berbanding pengundi lelaki.Katanya, keseluruhan pengundi wanita berjumlah 254,666 berbanding pengundi lelaki 240,529 dengan jumlah perbezaan sebanyak 14,137.“Sepatutnya calon wanita perlu lebih ramai berpartisipasi sebagai calon dalam PRN ini,” katanya kepada MalaysiaNow.Dua penduduk kampung memasang bendera Perikatan Nasional sempena PRN Melaka di Pengkalan Balak, Tanjung Bidara.Meskipun kesemua blok gagal memenuhkan kuota 30% yang dituntut, sekiranya PN mencalonkan Mas Ermieyati sebagai calon ketua menteri menunjukkan satu pengiktirafan tertinggi terhadap keupayaan calon wanita.“Calon wanita masih tertinggal jauh dari segi jumlah berbanding calon lelaki yang menyertai PRN Melaka kali ini.“Ruang dan peluang sewajarnya diberikan lebih luas bagi membolehkan ramai calon wanita terlibat dalam proses demokrasi akan datang atau sekurang-kurangnya memenuhi 30% kuota wanita,” kata Hisommudin.Sementara itu, ketua penyelidik di Institute Iris, Hanis Noor berkata, tidak timbul sama ada calon wanita bersedia menjawat jawatan itu kerana apabila mereka mencalonkan diri untuk bertanding, ia sudah menjadi prasyarat persediaan mereka untuk dicalonkan sebagai ketua menteri.“Rakyat Melaka berkehendakkan kepada kestabilan negeri berbanding sesuatu yang baru.“Aspek kestabilan perlu ditonjolkan oleh calon ketua menteri melalui karakter berkarisma dan dominasi.“Saya tidak menolak ada kebarangkalian, perkara ini turut ditunjukkan calon wanita,” katanya kepada MalaysiaNow.


Vaksin Covid-19 diberikan percuma kepada semua, termasuk warga asing

Putrajaya memutuskan vaksin Covid-19 percuma akan diberikan kepada semua, termasuk warga asing yang menetap di Malaysia, mengatakan ia merupakan langkah berperikemanusiaan untuk memastikan imuniti kelompok.Katanya, bekalan vaksin yang diperolehi kerajaan lebih dari mencukupi untuk rakyat Malaysia.“Ia juga selari dengan pendirian kerajaan untuk memberi vaksin kepada seramai mungkin populasi di Malaysia bagi membolehkan imuniti kelompok dapat dibentuk dalam usaha membendung pandemik Covid-19,” kata kenyataan dikeluarkan Jawatankuasa Khas Jaminan Akses Bekalan Vaksin Covid-19 yang dipengerusikan secara bersama oleh Menteri Kesihatan Dr adham Baba dan Menteri Sains, Teknologi dan Inovasi Khairy Jamaluddin.Setakat ini Malaysia sudah berjaya mendapatkan bekalan vaksin Covid-19 daripada lima syarikat berjumlah melebihi RM2 bilion, mencukupi untuk 80% populasi bagi mencapai imuniti kelompok.Vaksin Pfizer akan menjadi yang pertama tiba di Malaysia pada akhir bulan ini, walaupun terdapat sekatan eksport kontroversi daripada Kesatuan Eropah berhubung vaksin yang dikeluarkan di blok itu.Ini diikuti dengan Covax (Mac) dan AstraZenaca (April).Tiga lagi vaksin yang turut dibeli ialah Sinovac dan CanSino (China) dan Gamaleya (Russia), menjadikan jumlah keseluruhan 23.9 juta dos.“Rekod jumlah pesakit yang ramai menerusi kluster yang wujud daripada pekerja asing (sektor perladangan, pembinaan dan pembuatan), kos rawatan dan kuarantin pesakit Covid-19 yang tinggi akibat daripada jangkitan kepada kluster pekerja asing.“Pekerja asing yang menjadi sebahagian daripada komuniti masyarakat dan turut menyumbang kepada ekonomi negara dan layanan oleh sebahagian negara luar yang turut memberikan vaksin kepada warganegara Malaysia yang berada di negara tersebut,” kata kenyataan itu.


Hampir 23 juta populasi dewasa lengkap divaksinasi

Sebanyak 22,851,542 individu atau 97.6% populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sebanyak 23,146,049 individu atau 98.9% daripada golongan itu telah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 87.4% atau 2,752,103 telah melengkapkan vaksinasi manakala 2,844,678 atau 90.3% menerima sekurang-kurangnya satu dos vaksin Covid-19.Sementara itu, statistik harian menunjukkan sejumlah 185,321 dos vaksin telah diberikan semalam melibatkan 3,364 dos pertama, 4,900 dos lengkap dan 177,057 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 57,305,127 dos dengan 5,908,852 daripadanya adalah dos penggalak.


Gelombang Covid-19 di China dijangka berlarutan 3 bulan, kata pakar

Kemuncak gelombang penularan Covid-19 China dijangka berlarutan dua hingga tiga bulan, dan ia akan melanda kawasan luar bandar yang terhad dengan bekalan perubatan dalam masa terdekat, kata seorang pakar epidemiologi China.
Jangkitan dijangka meningkat di kawasan luar bandar ketika ratusan juta rakyat negara itu pulang ke kampung bagi menghabiskan cuti Tahun Baharu Cina yang bermula 21 Januari ini. Ia dianggap sebagai penularan besar-besaran di dunia.
China bulan lalu membuat kejutan apabila menarik balik sekatan pergerakan secara besar-besaran hingga mencetuskan bantahan di seluruh negara pada akhir November. Republik itu membuka semula pintu sempadannya Ahad lalu.
Menurut media kerajaan, tindakan menarik balik semula sekatan secara tiba-tiba mengakibatkan virus merebak ke atas 1.4 bilion penduduk China, lebih satu pertiga daripada mereka tinggal di kawasan di mana jangkitan sudah melepasi kemuncaknya.
Bekas ketua ahli epidemiologi di Pusat Kawalan dan Pencegahan Penyakit China, Zeng Guang menurut laporan yang diterbitkan dalam media tempatan Caixin berkata wabak terburuk itu belum berakhir.
"Tumpuan dan keutamaan kami adalah di bandar-bandar besar. Sudah tiba masanya untuk memberi tumpuan kepada kawasan luar bandar," Zeng dipetik sebagai berkata.
Beliau berkata sebilangan besar penduduk di luar bandar, di mana kemudahan perubatan agak terhad, adalah mereka yang diabaikan, warga emas, orang sakit dan orang kurang upaya.
Pertubuhan Kesihatan Sedunia (WHO) minggu ini juga memberi amaran tentang risiko jangkitan Covid-19 yang berpunca daripada perjalanan rentas sempadan ketika cuti Tahun Baharu Cina.
Agensi PBB itu berkata China sangat kurang melaporkan angka kematian akibat Covid, walaupun republik tersebut kini menyediakan lebih banyak maklumat mengenai wabak berkenaan.
Kementerian luar China berkata pegawai kesihatan negara itu mengadakan lima perbincangan secara teknikal dengan WHO sejak sebulan lalu dan ia telus.


Kapal ditemui di Kuala Lipis dianggarkan dibina sekitar abad ke 18

Rangka kapal yang ditemukan selepas banjir surut di Kampung Penjom, Kuala Lipis kira-kira 220 kilometer dari Kuantan pada dua hari lalu, dianggarkan dibina pada abad ke-18 dan 19.Pesuruhjaya Jabatan Warisan Negara (JWN) Mesran Mohd Yusop berkata kapal yang diperbuat daripada binaan kayu dan tembaga itu berkemungkinan besar ialah kapal dagang milik Inggeris atau digunakan oleh pembesar pada zaman tersebut.Ia berdasarkan penemuan kepingan plat besi bertulis Vivian & Son pada 1824, iaitu syarikat yang ditubuhkan bagi menjalankan operasi peleburan tembaga pada 1809 sebelum berkembang menjadi rumah peleburan terkemuka pada 1820.Syarikat itu dipercayai mengalami zaman kejatuhan pada akhir abad ke-19 dan merosot pada awal abad ke-20 dan pada 1924, ia bergabung menjadi British Copper Manufacturers Limited yang kemudiannya diambil alih oleh Yorkshire Imperial Metals pada 1926.“Pemeriksaan pada bahagian dalam kapal tidak menemukan artifak melainkan serpihan seramik buat masa ini. Namun, pihak kami mendapati terdapat kesan kapal itu diganggu dipercayai oleh mereka yang mengambil komponen seperti paku atau dinding kapal disalut tembaga.“Kita percaya barangan tersebut dijual kepada pembeli barangan lusuh kerana semalam, selepas dinasihatkan polis, sebuah syarikat barangan lusuh memulangkan komponen yang dianggarkan seberat 100 kilogram yang dijual kepada mereka,” katanya ketika dihubungi di Kuantan hari ini.Syarikat itu dipercayai mengalami zaman kejatuhan pada akhir abad ke-19 dan merosot pada awal abad ke-20 dan pada 1924, ia bergabung menjadi British Copper Manufacturers Limited yang kemudiannya diambil alih oleh Yorkshire Imperial Metals pada 1926.Sehubungan itu, Mesran memohon mereka yang menyimpan komponen atau barangan diambil dari kapal tersebut untuk segera memulangkannya kepada polis memandangkan ia adalah sebahagian daripada warisan negara.Mesran berkata JWN juga akan memulakan kerja penyelamatan dan pemindahan rangka kapal itu bagi tujuan penyelidikan dan pencarian bukti sejarah, dan bagi tujuan itu, rangka kapal tersebut akan dipindahkan ke Muzium Warisan Kuala Lipis.“Bagaimanapun, sementara kapal itu masih berada di lokasi penemuan, kami akan meminta bantuan polis untuk terus memantau lokasi tersebut bagi mengelakkan berlaku lagi insiden pencerobohan atau kehilangan objek,” katanya.Rangka kapal itu ditemukan terdampar di tepi Sungai Lipis, berdekatan jambatan gantung Sungai Kampung Pagar Penjom pada Khamis lepas (14 Januari) dipercayai kesan akibat banjir yang melanda kampung tersebut pada 3 Januari.


Kes harian Covid-19 bawah 500 sejak pembukaan sempadan China

Kes harian Covid-19 yang dilaporkan di Malaysia kekal di bawah 500 kes sejak pembukaan semula sempadan China pada 8 Januari lepas, kata Menteri Kesihatan Dr Zaliha Mustafa.
Dr Zaliha dalam satu kenyataan hari ini berkata pelaporan kes harian Covid-19 kekal tiga digit sejak 17 Disember lepas (2022).
Beliau berkata berdasarkan laporan, sejumlah 28,705 pengembara dari China dilaporkan tiba di Malaysia sejak 8 Januari hingga 17 Januari lepas.
Setakat ini, katanya hanya seorang daripada pengembara tersebut dikesan mengalami demam semasa saringan namun ujian RTK-Ag yang dijalankan terhadap pengembara tersebut adalah negatif.
"Tiada pengembara dari China yang dikesan positif Covid-19 di pintu masuk antarabangsa negara setakat ini," katanya.
Sementara itu, Dr Zaliha berkata berlaku peningkatan tren dalam pengambilan dos penggalak kedua di fasiliti kesihatan di seluruh negara sejak dua minggu lepas.
Berbanding 1 Januari 2023, pengambilan dos penggalak pertama meningkat daripada 49.8% atau 16,279,746 dos kepada 49.9% iaitu sebanyak 16,292,524 dos, manakala dos penggalak kedua meningkat iaitu sebanyak 2.2% atau 733,668 dos berbanding 1.9% atau 633,941 dos.
Dr Zaliha berkata Kementerian Kesihatan (KKM) akan terus memantau perkembangan kejadian jangkitan dalam dan luar negara melalui maklumat yang diperoleh daripada Pertubuhan Kesihatan Sedunia (WHO) serta kerjasama bersama negara ASEAN dan juga China.
"KKM akan sentiasa memastikan langkah pencegahan dan kawalan yang sewajarnya dilaksanakan secara berterusan," katanya.


3 lagi saksi dipanggil sebelum kes Syed Saddiq-Papagomo ditutup

Pihak pendakwaan dalam perbicaraan kes blogger Papagomo yang didakwa mengaibkan dan mencederakan Ahli Parlimen Muar Syed Saddiq Syed Abdul Rahman di Mahkamah Majistret Kajang, dijangka memanggil tiga lagi saksi untuk memberi keterangan sebelum menutup kesnya.Timbalan Pendakwa Raya Muhammad Hairuliqram Hairuddin berkata setakat ini, lapan saksi telah dipanggil memberi keterangan dalam perbicaraan di hadapan Majistret Muhammad Noor Firdaus Rosli itu.“Lapan saksi pendakwaan yang telah selesai memberikan keterangan termasuklah pihak polis dan Syed Saddiq, 29, yang merupakan saksi keempat, yang mana beliau telah selesai memberi keterangan pada 30 Januari tahun lepas,” katanya kepada Bernama ketika ditanya mengenai perkembangan kes itu hari ini.Muhammad Hairuliqram berkata perbicaraan yang sepatutnya dijadualkan bersambung pada 25 Januari ini ditangguhkan berikutan pelaksanaan Perintah Kawalan Pergerakan (PKP).Menurutnya mahkamah telah menetapkan tarikh baru sambung bicara pada 2 dan 3 Mac depan.Papagomo, nama sebenarnya Wan Muhammad Azri Wan Deris, 38, menghadapi pertuduhan mengaibkan kehormatan Syed Saddiq dengan menyebut  “kau bodoh” di tepi jalan Persiaran Impian Perdana, Saujana Impian di sini pada 11.05 pagi, 16 Februari 2019.Pertuduhan dibuat mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.Tertuduh yang juga exco Pemuda Umno, turut didakwa sengaja mendatangkan kecederaan terhadap pengasas parti Ikatan Demokratik Malaysia (Muda) itu di bahagian leher dan bahu, di tempat, masa dan tarikh sama mengikut Seksyen 323 kanun sama, yang membawa hukuman penjara maksimum setahun atau denda hingga RM2,000 atau kedua-duanya, jika sabit kesalahan.


Muzik ‘bertuah’ iringi tarian singa ubati kesuraman Tahun Baru Cina selepas pandemik

Bunyi dentuman gong, dram dan mercun yang mengiringi persembahan tarian singa memecahkan hening waktu pagi di sebuah rumah dalam taman perumahan di Subang Jaya, Selangor.
Kedengaran juga jeritan keriangan kanak-kanak yang teruja menyaksikan kelincahan penari yang memakai sut baju warna merah kuning melompat dan melakukan aksi seakan terapung atas angin sebelum mengakhiri persembahan dengan kelipan mata kostum kepala singa.
Berpuas hati dengan persembahan tradisional itu, Dean Lim dan anak-anaknya memberikan tepukan gemuruh dan menepuk-nepuk bahu dua orang penari utama di sebalik kostum berat dan berbulu tebal itu.
Dia memanggil cucu-cucunya yang masih kecil untuk berkumpul di hadapan penari yang memakai kostum dan mengambil gambar.
Dengan senyuman lebar, Lim berkata: “Senyum.”
Satu foto kemudiannya disimpan dalam galeri telefon bimbitnya.
Perayaan Tahun Baru Cina dengan tahun arnab bermula hari ini.
Sejak lebih seminggu lalu, bandar dan pekan utama di setiap negeri menganjurkan pelbagai siri acara termasuk pemasangan tanglung, lampu berwarna-warni, pertunjukan seni mempertahankan diri dan semestinya yang paling dinanti-nantikan, tarian singa.
Sejak pandemik Covid-19 yang melanda negara lebih dua tahun lalu, Lim berkata rumahnya sunyi dan sambutan perayaan itu tidak lagi meriah seperti tahun-tahun sebelumnya.
Dengan suara yang kesal, arkitek di syarikat pemaju perumahan itu menceritakan bagaimana dia dan ahli keluarga menyambut perayaan itu di luar negara setiap tahun sejak 10 tahun lalu.
“Kami bercuti di Australia, Jepun dan paling kerap ke Amerika Syarikat untuk membeli belah atau melawat anak-anak bekerja di sana.
“Pandemik jadikan saya insaf kerana terkurung di rumah, saya mahu dengar lagi bunyi mercun dan alat-alat muzik dalam tarian singa. Tahun ini kami berkumpul, saya suruh cucu-cucu yang masih muda duduk di rumah dan jangan pergi mana-mana.
“Kerana kita nak tengok tarian singa. Tarian tradisi kaum kita yang bertahan beribu tahun lama dulu,” katanya kepada MalaysiaNow.
Tarian singa dari rumah ke rumah sudah menjadi tradisi yang tidak boleh ditinggalkan setiap kali sambutan perayaan tahun baru Cina di Malaysia.
Bukan sahaja kaum yang meraikan, kaum-kaum lain turut bersemangat menyaksikan tarian itu di mana sahaja ianya dipersembahkan termasuk pusat membeli belah, di jalanan atau menjadi penonton di rumah jiran tetangga.
Tarian itu adalah sebahagian daripada tarian tradisional dalam adat warisan masyarakat Cina, yang mana penari akan meniru pergerakan singa menggunakan kostum.
Kostum singa akan dimainkan oleh dua orang penari di bahagian hadapan dengan menggerakkan kepala kostum, manakala pasangan penari akan memainkan bahagian belakang kostum singa tersebut.
Tarian tersebut diiringi oleh gong, dram dan dentuman mercun yang dikatakan membawa tuah.
Dalam pada itu, penari dan koordinator tarian singa dari Kumpulan E-xin Dragon Lion Dance, organisasi yang aktif menjalankan latihan dan persembahan tarian singa dan naga sepanjang tahun berkata setiap keluarga mengeluarkan belanja kira-kira antara RM800 hingga RM1300 untuk mengadakan persembahan di rumah sendiri.
Aron Kong memberitahu, kelazimannya tuan rumah mengadakan persembahan tarian singa hanya sekali sahaja pada setiap sambutan tahun baru. Ia juga bergantung kepada jenis majlis yang dibuat sama ada rumah terbuka, majlis di syarikat atau di rumah.
“Kalau di sebelah malam tuan rumah buat majlis lagi, kita akan pergi rumah dan buat persembahan.
“Cas bayaran yang pihak kami kenakan bagi setiap persembahan bermula serendah RM888 hingga RM1388 untuk setiap rumah yang kita pergi,” katanya kepada MalaysiaNow.
Rata-rata tuan rumah yang menjemput pasukannya membuat persembahan menempah persembahan pada harga paling tinggi.
“Itu (persembahan) tarian singa yang biasa. Kalau mereka nak tarian singa yang ada lompat tiang, kita akan cas harga lain.
“Harga yang itu sekitar RM3,000 dan ke atas. Ini biasanya dibelanjakan oleh keluarga yang lebih besar.”
Menurut Kong, kumpulannya itu menjalankan persembahan dan latihan sepanjang tahun dan tidak hanya menumpukan persembahan pada musim perayaan sahaja.
Pada bulan-bulan di luar waktu perayaan, mereka turut aktif melibatkan diri dalam pertandingan di dalam dan luar negara selain memenuhi jemputan pelanggan untuk membuat persembahan khas perasmian premis perniagaan dan sebagainya.
Sementara itu, Lim dan menantu lelakinya mencari persatuan-persatuan tarian seni tradisi masyarakat Cina yang melakukan persembahan dari rumah ke rumah pada musim perayaan sejak bulan Disember lalu.
Dua beranak itu nekad menjadikan sambutan tahun baru kali ini lebih bermakna meskipun baru kehilangan anak keduanya pada hujung tahun 2020 akibat jangkitan Covid-19 di Hospital Sungai Buloh.
“Saya dan menantu belanjakan RM10,000 untuk taja persembahan tarian singa di rumah-rumah orang yang kami tak kenal. Kami harap tarian singa di rumah mereka buatkan mereka lebih gembira untuk sambut raya.
“Anak saya pasti gembira jika tahu perkara ini, kami buat ini sebagai tanda ingatan untuk dia. Selamat Tahun Baru Cina!"


Ustaz Azhar Idrus tiada tauliah mengajar agama di Selangor, kata Jais

Jabatan Agama Islam Selangor (Jais) mengesahkan penceramah bebas Ustaz Azhar Idrus tidak mempunyai tauliah mengajar tentang agama Islam di Selangor.
Pengarah Jais Mohd Shahzihan Ahmad berkata demikian mengulas isu pembatalan Kuliah Maghrib Ustaz Azhar Idrus yang akan diadakan di Masjid Diraja Tengku Ampuan Jemaah, Bukit Jelutong di Shah Alam pada Ahad ini.
Katanya, kuasa Majlis Agama Islam Selangor (Mais) dan Jais adalah tertakluk kepada undang-undang dan peraturan berkuat kuasa di Selangor.
"Semua individu yang mengajar tentang agama Islam di Selangor perlu mematuhi undang-undang dan peraturan.
"Pihak masjid atau surau juga tidak boleh menjemput individu tidak memiliki tauliah mengajar diberikan di bawah Seksyen 118 Enakmen Pentadbiran Agama Islam (Negeri Selangor) 2003 Pindaan 2016," katanya dalam kenyataan hari ini.
Terdahulu, tular satu hantaran di Facebook Ustaz Azhar Idrus semalam berkenaan kuliah maghribnya yang sepatutnya diadakan di Masjid Diraja Tengku Ampuan Jemaah terpaksa dibatalkan atas kuasa Jais.
"Mohon maaf kepada rakyat Selangor kerana tidak dapat menyampaikan kuliyah di negeri anda.
"Oleh kerana itu Kuliah Maghrib pada tarikh 26 Feb ditukarkan ke Masjid Ar-Rahimah Kampung Pandan, Kuala Lumpur. Mohon sebaran seluasnya," katanya.


Kelantan rekod lebih 1,000 pesakit Covid-19 kanak-kanak

Seramai 1,078 atau 18% daripada 5,921 pesakit Covid-19 di Kelantan adalah golongan kanak-kanak berusia 12 tahun ke bawah, kata Pengerusi Jawatankuasa Kerajaan Tempatan, Perumahan dan Kesihatan Dr Izani Husin.Beliau berkata antara daerah yang mencatatkan angka tinggi ialah daerah Kota Bharu yang menjangkau 517 kes, diikuti Pasir Mas (132 kes), serta Tumpat (120 kes), dan perkembangan ini menurutnya agak membimbangkan.“Orang ramai diminta mematuhi prosedur operasi standard (SOP) dan tidak membawa anak-anak ke tempat awam. Kita juga menasihati ibu bapa yang pulang ke rumah selepas berurusan di luar supaya membersihkan diri sebelum menyentuh atau berinteraksi dengan anak-anak mereka,” katanya ketika dihubungi Bernama.Selasa lepas Menteri Kanan (Kluster Keselamatan) Ismail Sabri Yaakob berkata jangkitan Covid-19 dalam kalangan kanak-kanak dan bayi menimbulkan kebimbangan berikutan mereka merupakan golongan berisiko dijangkiti selepas warga emas.Sementara itu menerusi hantaran di akaun Facebook, Dr Izani berkata Kelantan merekodkan 754 kes baru hari ini menjadikan jumlah kumulatif kes positif Covid-19 di negeri ini adalah 24,723 kes dengan empat kluster baru.


Pemuda PAS Selangor ingatkan Asyraf jangan biadab

Dalam kehangatan perwakilan Umno yang sedang bersidang, Pemuda PAS memberikan amaran kepada Ketua Pemuda Umno Asyraf Wajdi Dusuki supaya jangan biadab terhadap pimpinan PAS yang hadir dalam perhimpunan agung parti itu.Peringatan itu timbul susulan kenyataan Asyraf dalam ucapannya yang turut mengaitkan kisah perseteruan di antara golongan Khawarij dan Ali bin Abi Talib yang berlaku dalam sejarah Islam.“Amaran kami usah biadab… Kami bersedia menghadapi kalian, serta sekali-kali tidak akan berdiam diri!“Jangan poyo sangat rasa diri macam Saidina Ali bossku.” Kata Timbalan Ketua Pemuda PAS Selangor Mohamed Sukri Omar dalam sebuah kenyataan.Beliau turut berkata Pemuda PAS sedia menyambut cabaran jika Pemuda Umno membuka gelanggang di depan ketua mereka, Khairil Nizam Khiruddin, yang hadir dalam persidangan sayap Umno itu semalam.“Bukan anak jantan jika bercakap seorang diri.“Tak ubah bagai orang gila yang berasa jaguh sedangkan bersilat langkahnya sumbang,” katanyaBeliau turut mengingatkan pengkhianatan terhadap pakatan kerjasama Umno-PAS bermula sejak sokongan kepada Anwar Ibrahim sebagai perdana menteri timbul.“Itukah nilai setiakawan? Jujur dan ikhlas? Demi survival ummah?” katanya.Hari ini Umno menyambung persidangan tahunannya yang bermula semalam. Perhimpunan agung itu tertangguh tahun lalu akibat pandemik Covid-19.Persidangan dua hari ini turut menjadi antara penentu hala tuju parti Melayu yang kini menghadapi dilema selepas pucuk pimpinannya dilihat tidak sefahaman dalam pertimbangan politik negara ketika ini.


Fifa lucut hak Indonesia sebagai tuan rumah Piala Dunia B-20

Indonesia telah dilucutkan hak untuk menjadi tuan rumah Piala Dunia Bawah 20 tahun, kata Fifa pada Rabu.
Keputusan untuk menghentikan Indonesia daripada menganjurkan kejohanan itu pada 20 Mei-11 Jun depan diambil selepas Persatuan Sepakbola Seluruh Indonesia (PSSI) berkata ia membatalkan undian kerana gabenor Bali yang sebahagian besarnya beragama Hindu meminta Israel disingkirkan.
“Fifa memutuskan, berdasarkan keadaan semasa, untuk menyingkirkan Indonesia sebagai tuan rumah Piala Dunia B-20 Fifa 2023,” menurut kenyataan Fifa.
"Tuan rumah baharu akan diumumkan secepat mungkin, dengan tarikh kejohanan pada masa ini kekal tidak berubah. Potensi sekatan terhadap PSSI juga mungkin diputuskan pada peringkat seterusnya."
Badan induk bola sepak dunia itu menambah bahawa keputusan tersebut diambil berikutan pertemuan antara presidennya Gianni Infantino dan pengerusi PSSI Erick Thohir.
Setakat ini, PSSI belum mengeluarkan kenyataan balas.
Bagaimanapun, dalam temu bual langsung dengan KompasTV kurang 30 minit sebelum pengumuman Fifa, ahli jawatankuasa eksekutif PSSI Arya Sinulingga berkata beliau "sangat pesimis" mengenai isu penganjuran Piala Dunia.
"Jika kita membuat keperluan politik dalam sukan, ia akan sentiasa seperti ini. Kita akan dibuang daripada ekosistem bola sepak," katanya.
"Ia sangat sukar untuk kita semua. Kita sedang menuju ke arah malapetaka dalam sukan.
"Kami perlu memisahkan bola sepak atau sukan dan politik."
Penunjuk perasaan berarak di Jakarta bulan ini mengibarkan bendera Indonesia dan Palestin dan menuntut Israel tidak dibenarkan menyertai kejohanan itu.
Penduduk Indonesia kebanyakannya beragama Islam.
Kebanyakan umat Islam Indonesia mengamalkan Islam sederhana, tetapi terdapat peningkatan dalam konservatisme agama dalam beberapa tahun kebelakangan ini yang menyerap ke dalam politik.
Awal minggu ini, PSSI berkata kehilangan hak menjadi tuan rumah akan menjejaskan peluang pasukan bola sepak Indonesia untuk mengambil bahagian dalam kejohanan Fifa yang lain, manakala kerugian ekonomi akan mencecah "trilion rupiah".
Fifa berkata pada Rabu bahawa ia komited untuk membantu PSSI susulan tragedi rempuhan tahun lepas yang menyebabkan kematian 135 penonton di sebuah stadium di Jawa Timur.
“Ahli pasukan Fifa akan terus hadir di Indonesia dalam beberapa bulan akan datang dan akan memberikan bantuan yang diperlukan kepada PSSI, di bawah pimpinan presiden Thohir,” kata Fifa dalam kenyataan itu.
"Pertemuan baharu antara presiden Fifa dan presiden PSSI untuk perbincangan lanjut akan dijadualkan tidak lama lagi."
Sebagai tuan rumah, Indonesia layak secara automatik ke Piala Dunia B-20. Pasukan itu tidak pernah bermain dalam kejohanan itu sejak 1979.


Buku akan terus hidup walaupun AI menguasai dunia

Apabila saya bertanya kepada ChatGPT, adakah buku akan pupus dengan adanya kecerdasan buatan (AI), maka jawabnya tidak.
Buku akan terus hidup kerana ada saja manusia masih suka membaca tulisan yang dicetak atas kertas, dan dijilid dengan mempunyai kulit.
Menurutnya, ada manusia menghargai pengalaman sentuhan (tactile experience) pada kertas.
Sejak bulan lalu dunia dikejutkan dengan keupayaan satu bentuk teknologi baharu yang digerakkan oleh AI bernama ChatGPT.
Alat ini mampu menjawab apa saja soalan yang dikemukakan dengan menggunakan bahasa seperti manusia.
Bukan itu sahaja, ia boleh membuat tulisan, baik dalam bentuk karangan seperti minit mesyuarat, laporan, malah puisi dan cerpen.
Walaupun pada masa ini, hasil karangannya tidaklah sehebat penulis atau sasterawan, tetapi lambat laun, dalam beberapa tahun lagi, mutu tulisannya akan bertambah baik.
Mungkin ia tidak akan menggantikan penulis, tetapi pembaca mempunyai pilihan untuk membaca tulisan manusia atau karya AI.
Buku mungkin tidak akan pupus tetapi akan ada syarikat yang mahu menerbitkan karya AI dalam bentuk buku.
Perbincangan bahawa buku akan pupus timbul semula dengan kemunculan ChatGPT ini.
Maka bukan sahaja pekerjaan penulis akan pupus tetapi juga buku itu sendiri.
Hujahnya ialah jika AI boleh membekalkan maklumat yang lebih berkesan maka buku sudah tidak relevan.
Melalui perbualan dengan AI, seseorang boleh mendapatkan maklumat, pengetahuan dan idea secara lebih bermutu berbanding buku.
Maknanya, perolehan maklumat tidak perlu lagi secara pembacaan buku tetapi melalui interaksi dengan alat AI.
Namun begitu, ramalan mengenai kepupusan buku bukan perkara baru.
Apabila internet mula digunakan secara meluas pada tahun 1990-an, di mana maklumat boleh diperoleh secara dalam talian, maka ramalan mengenai kepupusan buku timbul.
Untuk apa orang membaca buku kalau maklumat dapat diperoleh pada hujung jari.
Dalam projek Sekolah Pintar atau Smart School pada tahun 1997, yang saya juga turut terlibat dari segi memberi cadangan bahan kandungan, minda guru dan pelajar diajak berubah dengan mengambil sikap bahawa ilmu dapat diperoleh melalui penggunaan internet dan bukan membaca buku.
Perubahan minda ini bukanlah mudah terutama bagi generasi lama yang menyatukan ilmu dengan buku.
Namun buku terus digunakan walaupun kandungan dalam internet yang berbentuk maklumat dan ilmu semakin bertambah.
Maka difikirkan bahawa format buku yang terbukti mudah digunakan oleh orang ramai akan tetap paling mesra pembaca berbanding laman-laman sesawang.
Maka muncul e-book atau buku elektronik yang dimasukkan ke dalam internet atau melalui e-reader atau gajet bagi membaca e-book.
Ia mempunyai format buku tetapi disalurkan melalui muat turun.
Pelopor dalam bidang ini ialah Amazon dengan gajet Kindle.
E-book lebih cepat untuk diperoleh dan lebih murah kerana tidak perlu dicetak atas kertas.
Turut penting ialah e-book tidak memakan ruang.
Lebih-lebih lagi ruang semakin berharga dalam kehidupan kota.
Maka ramalan bahawa buku akan pupus semakin kuat.
Maka penerbit-penerbit di Barat menghasilkan buku dalam dua platform, iaitu buku kertas dan e-book.
Ramalannya ialah dalam beberapa tahun lagi jualan buku akan merosot kerana sedikit demi sedikit, pembaca akan berhijrah ke e-book.
Walaupun pada awal tahun 2000-an saya masih lebih suka pada buku bercetak tetapi says menerima hakikat bahawa zaman sudah berubah.
Maka saya pun bertindak berhijrah ke e-reader berjenama Sony yang saya beli di kedai buku Waterstones di London.
Ketika itu e-reader belum sampai lagi di Malaysia.
Pada mulanya di Barat, jualan e-book meningkat mendadak dengan jualan buku cetak merosot.
Maka seolah-olah ramalan bahawa buku akan pupus ternyata benar.
Lebih-lebih lagi didapati akhbar dan majalah mengalami pukulan teruk daripada internet.
Banyak akhbar di seluruh dunia terkesan.
Tetapi beberapa tahun kemudian,  jualan buku bercetak di Barat kembali naik berbanding e-book.
Saya sendiri hanya dapat bertahan menggunakan e-reader selama setahun dan kemudian kembali membaca buku sebenar.
Jadi kedua-dua e-book dan buku bercetak dapat co-exist atau wujud bersama.
Maka pemain-pemain industri pun mengemukakan konsep "tactile experience" untuk menjelaskan mengapa ada pembaca yang terus mahukan buku bercetak.
Ada pula yang menyebut mengenai "aroma kertas" atau "the smell of books" (bau buku) sebagai alasan untuk mereka terus membeli buku kertas.
Kalau begini keadaannya, buku tidak akan pupus.
Ia bergantung pada generasi akan datang sama ada mereka turut mempunyai hubungan emosi dengan buku bercetak atau tidak.
Buat masa ini, kelihatannya generasi yang berusia 20-an dan membesar dengan internet tetap sukakan buku bercetak walaupun mereka tidak keberatan menggunakan e-book.
Sememangnya banyak masa orang muda dihabiskan untuk media sosial tetapi sebahagian daripada mereka tetap mempunyai ruang untuk buku.
Sepanjang pandemik iaitu dari tahun 2020-2022, jualan buku dalam talian meningkat.
Walaupun ramai orang sudah membiasakan diri membaca buku berbentuk PDF dan e-book melalui gajet mereka, tetapi ada sahaja kalangan generasi baru yang meminati buku bercetak.
Pada bulan lalu, satu lagi kedai buku mega dibuka di Kuala Lumpur iaitu Eslite di Fahrenheit, Bukit Bintang.
Ia merupakan sebahagian daripada rangkaian kedai buku Taiwan.
Eslite bukan saja menjual buku bahasa Cina tetapi juga bahasa Inggeris dan Melayu.
Ia menambahkan lagi dua kedai buku mega di Lembah Klang iaitu Kinokuniya di Suria KLCC dan Tsutaya di Pavilion Bukit Jalil, kedua-duanya dari Jepun.
Tsutaya juga baru muncul tahun lalu.
Kalau tidak ada potensi dalam perniagaan kedai buku, sudah tentu pelabur tidak masuk.
Model perniagaan kedai buku mega ini perlu membabitkan jualan barang-barang bukan buku, kemudahan kafe dan ia mesti terletak dalam kompleks membeli-belah.
Sementara itu, kedai buku besar yang sedia ada di Lembah Klang iaitu MPH, Popular dan Borders masih mengekalkan operasi mereka.
Ketika pandemik sedang melanda, seperti mana banyak premis perniagaan lain, kedai buku turut merasakan penangannya.
Rangkaian kedai buku Times dari Singapura menghentikan operasi semua kedai buku mereka di Malaysia dan MPH menutup beberapa cawangannya.
Begitu juga dengan Popular dan Borders.
Tetapi mulai tahun lalu, kedai-kedai buku ini bangkit semula.
Begitu juga dengan kedai buku terpakai dan kedai buku lebihan iaitu BookExcess yang terus membuka cawangan baru di samping dapat mengadakan jualan gudangnya di bawah jenama Big Bad Wolf.
Selain itu, kedai-kedai buku kecil baru yang bukan saja menjual buku terkini tetapi juga buku terpakai turut ditubuhkan bukan saja di Kuala Lumpur tetapi juga di Ipoh dan Batu Gajah di Perak.
Sementara Georgetown yang terkenal sebagai pusat kedai-kedai buku terpakai masih mengekalkan kedudukannya.
Dengan adanya AI, perubahan besar pasti berlaku terhadap cara menulis buku sama ada fiksyen atau bukan fiksyen.
Dorongan dari AI juga menjadikan para pembaca lebih sofistikated.
Mereka mahukan kandungan yang lebih istimewa berbanding karya-karya tradisional.
Sungguhpun mereka boleh membaca buku daripada gajet, tetapi sebahagian daripadanya masih mahukan "tactile experience" daripada buku bercetak.
Lagipun buku dengan reka bentuk kulit cantik dan penjilidan bermutu memiliki estetika tersendiri untuk diletakkan pada rak-rak.
Selain daripada buku boleh menjadi bahan koleksi, ia juga menjadi sebahagian daripada dekorasi dalaman rumah.
Di sebaik kata-kata ChatGPT bahawa buku tidak akan pupus, ia juga bermakna AI dan robot tidak akan dapat membunuh buku.


Kit Siang cadang pihak kalah dilantik TPM

Veteran DAP Lim Kit Siang hari ini secara tidak langsung mencadangkan Anwar Ibrahim dilantik sebagai timbalan perdana menteri dalam kerajaan yang bakal ditubuhkan, selepas presiden PKR itu gagal memperolehi sokongan majoriti ahli Dewan Rakyat.“Sekiranya hanya ada dua nama untuk jawatan perdana menteri, seorang boleh dilantik sebagai perdana menteri dan seorang lagi sebagai timbalan perdana menteri untuk membentuk kabinet perang melibatkan semua kuasa politik di Parlimen untuk memenangi perang melawan penularan wabak Covid-19 sebelum Pilihan Raya Umum ke-15 dalam masa 18 bulan,” katanya dalam satu kenyataan hari ini.Difahamkan 114 ahli Dewan Rakyat dari Perikatan Nasional, Umno dan GPS menyokong Ismail Sabri Yaakob sebagai perdana menteri dalam surat akuan sumpah (SD) kepada Yang di-Pertuan Agong semalam.Dengan bilangan sokongan kepada Ismail itu bermaksud Anwar gagal mendapatkan sokongan majoriti.Ahli Parlimen Iskandar Puteri itu berkata Malaysia sedang menghadapi masa yang paling kelam sepanjang sejarah negara dan ubatnya adalah “Kabinet dan Parlimen perang”.Anwar berkhidmat sebagai timbalan perdana menteri sewaktu pentadbiran Barisan Nasional pada 1998, beliau menduduki jawatan itu sehingga saat beliau dipecat oleh perdana menteri ketika itu, Dr Mahathir Mohamad.


Peniaga bergerak jual ikan segar harga murah kepada golongan memerlukan

Jika dua dekad lalu, ikan kembung dianggap makanan untuk golongan bawahan dan ayam merupakan makanan mewah, keadaan kini sudah berubah.Apatah lagi ikan segar, adalah sesuatu yang mustahil untuk golongan B40 untuk menikmatinya disebabkan harga mahal terutamanya bagi yang terjejas dengan pandemik Covid-19.Bagaimanapun penduduk Lembah Klang bernasib baik kerana “Kiki Fish Market” menawarkan harga borong dalam penjualan makanan laut segar.Menurut pengusahanya, Mohd Firdausi Mohd Daud, dia mahu berbakti kepada semua golongan yang terkesan dengan pandemik Covid-19.“Saya membelanjakan sekitar RM10,000 hingga RM15,000 sebagai modal pusingan setiap hari. Keuntungan yang saya dapat hanyalah sekitar 10% hingga 20%,” kata lelaki berusia 33 tahun itu kepada MalaysiaNow apabila ditemui di Taman Melawati, Kuala Lumpur baru-baru ini.“Namun saya tidak kisah kerana yang penting bagi saya melihat keceriaan di setiap wajah kakak-kakak dan mak cik-mak cik yang datang beli apabila harga yang saya tawarkan ternyata sangat murah dan berbaloi”.Firdausi mempunyai empat orang pekerja untuk membantu perniagaannya.Puyu hidup antara ikan yang dijual oleh pasar bergerak Kiki Fish Market.Selain menawarkan harga murah daripada pasaran, Kiki Fish Market termasuklah menawarkan beberapa hadiah kepada pembeli.“Sekarang ini saya membuat tawaran setiap pembelian melebihi RM30 akan mendapat seekor ayam percuma selagi stok masih ada.“Setiap hari saya akan sediakan lebih kurang 300 ekor ayam untuk diberikan kepada pembeli.”Menurut Firdausi, setiap hari lokasi jualan akan diberitahu kepada orang ramai menerusi media sosial Facebook.Dengan menggunakan lori, ia memudahkan pergerakan ke mana-mana tempat di sekitar Lembah Klang.“Apabila kami mulakan jualan, adik saya akan buat siaran langsung bagi memberitahu kepada orang ramai harga runtuh yang kami tawarkan.“Dan dari situ kami akan memastikan semua hasil jualan kami akan habis pada hari yang sama. Inilah kesegaran yang kami tawarkan.”Katanya, Kiki Fish Market juga kerap mendapat jemputan daripada persatuan penduduk tertentu untuk datang jual di kawasan perumahan mereka.“Saya bukan nak berlagak tetapi harga yang kami berikan memang banyak orang terkejut sebab tu ada masa kami dijemput pergi masuk ke tempat-tempat yang orang luar tidak dibenarkan masuk.“Malah ada juga sesetengah individu yang memberikan sumbangan supaya kami dapat salurkan dengan harga yang lebih murah kepada semua golongan yang terjejas.”


Bencana di Gunung Jerai takdir Tuhan, kata menteri

Kejadian bencana alam yang berlaku di kawasan Gunung Jerai, Kedah pada bulan lepas merupakan takdir Tuhan atau “act of God”, kata Menteri Tenaga dan Sumber Asli, Takiyuddin Hassan.“Kita amat dukacita berlakunya satu bencana (di Gunung Jerai). This is act of God, satu takdir Allah.”Beliau berkata demikian ketika menjawab soalan tambahan daripada Ahli Parlimen Jerai Sabri Azit pada sesi pagi Dewan Rakyat hari ini.Sabri bertanya mengenai usaha kementerian untuk melestarikan hutan di sepanjang menuju puncak Gunung Jerai.Kenyataan itu disanggah Ahli Parlimen Port Dickson Anwar Ibrahim yang tidak bersetuju dengan kenyataan itu.“Masalah alam sekitar ini jangan salahkan Tuhan, kadang-kadang ini salah manusia. How do you say act of God, bila manusia rakus merosakkan balak?” katanya.Namun Takiyuddin memaklumkan Gunung Jerai telah diisytiharkan sebagai Geopark Kebangsaan pada tahun 2018, bersempena dengan pertabalan Sultan Kedah sekarang.“Atas status sebagai geopark, aktiviti pembalakan memang tidak dijalankan di kawasan itu.“Saya melihat sendiri pokok yang dibawa turun oleh kepala air itu bersekali dengan akarnya sekali, menunjukkan tidak ada pembalakan di kawasan Jerai. Inilah yang disebut takdir Allah,” katanya.Takiyuddin berkata kerajaan akan menjalankan usaha restorasi hutan di kawasan itu dengan peruntukan RM75 juta.Pada 18 Ogos, tiga mangsa ditemui maut dalam kejadian kepala air dan tanah runtuh di Gunung Jerai.  Banjir yang berlaku juga menyebabkan beberapa kampung di kaki gunung dilanda banjir teruk.Terdahulu, beliau menjawab soalan Anwar mengenai pemantauan kementerian terhadap aktiviti pembalakan di kawasan hutan khususnya yang telah digazet sebagai hutan simpan.


Speaker minta jangan politikkan isu mengundi pakai PPE

Kelonggaran yang diberikan kepada tiga ahli Parlimen dikenakan perintah pengawasan dan pemerhatian di rumah (HSO) untuk hadir mengundi di Dewan Rakyat tidak sepatutnya dipolitikkan, kata Speaker Dewan Rakyat, Azhar Azizan Harun.Tegasnya kelonggaran itu diberikan selepas mendapat kelulusan dan pertimbangan Kementerian Kesihatan (KKM).“Setiap ahli Parlimen berhak mengundi sekiranya wujud keperluan untuk berbuat demikian.“Pagi ini, saya difahamkan ada tiga orang yang minta kebenaran untuk hadir ke dewan bagi mengundi,” katanya di Dewan Rakyat, hari ini.Katanya kesemua mereka akan dibawa menggunakan ambulans dan akan dipakaikan pakaian perlindungan diri (PPE) sebelum ditempatkan di dalam sebuah bilik khas.“PPE baru perlu dipakai sekiranya mereka ingin masuk ke dewan, tetapi ditempatkan di galeri awam bagi mengikuti proses pengundian.“Setiap ahli Parlimen berhak mengundi sekiranya wujud keperluan untuk berbuat demikian.“Ketika undi diambil, penghitung akan diarahkan untuk memakai ‘visor’ (pelindung muka), manakala mereka (ahli Parlimen yang dikenakan HSO) akan diminta segera tinggalkan galeri awam selepas selesai mengundi,” katanya.Semalam Azhar turut memaklumkan MalaysiaNow tiga ahli Parlimen itu dibenarkan hadir ke Dewan Rakyat mengikut SOP KKM.Ketika ini, dua ahli Parlimen dari blok kerajaan antara yang menjalani perintah HSO iaitu Menteri Kesihatan, Dr Adham Baba dan Menteri Sumber Manusia, M Saravanan.Seorang lagi di pihak pembangkang, P. Prabakaran (PKR-Batu) turut dikenakan HSO.Sebelum ini, Adham yang juga ahli Parlimen Tenggara mengesahkan beliau perlu menjalani perintah HSO sehingga 18 Disember ini kerana menjadi kontak rapat seorang petugas media yang disahkan positif Covid-19.Manakala Saravanan (BN-Tapah) memaklumkan, beliau menjalani perintah kuarantin itu selepas menjadi kontak rapat kepada Ketua Pegawai Eksekutif Tabung Pembangunan Sumber Manusia (HRDF), Shahul Hameed Dawood, yang disahkan positif Covid-19.Minggu terakhir Persidangan Dewan Rakyat tahun ini yang akan berlangsung hari ini dan esok menyaksikan lima lagi kementerian akan melalui sesi perbahasan di peringkat jawatankuasa bagi Rang Undang-Undang Perbekalan 2021.Lima kementerian tersebut ialah Kementerian Wilayah Persekutuan, Kementerian Pertahanan, Kementerian Dalam Negeri, Kementerian Pendidikan dan Kementerian Pengajian Tinggi.Kehadiran ahli Parlimen ini dianggap kritikal bagi menentukan rang undang-undang berkenaan diluluskan atau sebaliknya dan bacaan ketiga pula dijangka diadakan pada Rabu ini.


Gadis OKU Bella hadir di mahkamah untuk sesi pengecaman

Remaja perempuan sindrom Down berusia 13 tahun yang dikenali sebagai Bella hadir di Mahkamah Sesyen hari ini untuk sesi pengecaman oleh tiga saksi dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya.Timbalan pendakwa raya Nor Azizah Mohamad memberitahu mahkamah, selain Bella terdapat lima lagi individu berumur antara tiga hingga 17 tahun hadir ke mahkamah bagi sesi pengecaman itu.“Mereka hadir hari ini untuk sesi pengecaman,” katanya sebelum perbicaraan kes Siti Bainun bermula.Sebelum ini, kesemua mereka berada di bawah jagaan Siti Bainun di rumah perlindungan berkenaan.Sesi pengecaman itu akan dilakukan oleh tiga saksi iaitu pembantu pengurus syarikat Zurianty Sudin, 39, penghuni Rumah Bonda Yasmin Nahar Mahmood, 19, dan pegawai penyelidik undang-undang di sebuah firma guaman, Suhana Zam, 40.Bella dibawa memasuki bilik saksi pada 9.50 pagi oleh pegawai Jabatan Kebajikan Masyarakat (JKM) dan disambut oleh peguam Khairul Anwar Rahmat yang dilantik oleh Pemangku Raja Johor Tunku Ismail Sultan Ibrahim selaku peguam pemerhati. Terdahulu, Bella tiba di mahkamah dengan bertudung dan berkemeja berwarna biru serta seluar hitam sambil menunjukkan “mini love” kepada jurugambar.Sementara itu, Anwar ketika ditemui pemberita berkata pasukan peguam pemerhati menyambut Bella dan remaja itu berada dalam keadaan sihat.“Diharap keadaan anakanda Bella kekal stabil sehingga selesai prosiding hari ini terutama ketika proses pengecaman saksi sebentar lagi. “Pihak peguam pemerhati merakamkan ucapan setinggi-tinggi terima kasih kepada JKM kerana telah melindungi dan menjaga anakanda Bella sehingga kembali sihat,” katanya.Seramai lapan saksi pendakwaan telah memberi keterangan dalam kes itu dan hari ini Suhana, yang juga saksi pendakwaan kelapan akan menyambung keterangannya.Siti Bainun, 30, mengaku tidak bersalah atas dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.Dia didakwa melakukan perbuatan itu di sebuah kondominium di Wangsa Maju antara Februari dan Jun 2021 mengikut Seksyen 31(1)(a) Akta Kanak-Kanak 2001, yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.Perbicaraan di hadapan hakim Mahkamah Sesyen Izralizam Sanusi.


Tesla panggil balik 360,000 kereta susulan kerosakan perisian ‘pandu sendiri’

Tesla pada Khamis memanggil semula 362,758 kereta Tesla untuk membaiki kecacatan pada perisian pandu sendiri atau "Full Self Driving" (FSD).
Penarikan balik itu meliputi kenderaan Model S (2016-23), Model X, Model 3s (2013-17) dan Model Y (2020-23) tertentu, lapor tca/dpa.
Bertahun-tahun pengkritik “menyerang” syarikat itu dan mendakwa penggunaan perisian itu berisiko kepada keselamatan awam.
Meskipun pengawal selia dikatakan lambat bertindak namun langkah terbaru itu menunjukkan Pentadbiran Lalu Lintas dan Keselamatan Lebuhraya Kebangsaan (NHTSA) semakin serius mengenai kenderaan pemanduan sendiri dan keselamatan awam, kata pakar sistem autonomi di George Universiti Mason, Missy Cummings.


Saya dilantik lembaga pengarah, bukan Jho Low, kata bekas setiausaha 1MDB

Bekas setiausaha syarikat 1Malaysia Development Berhad (1MDB) hari ini memberitahu Mahkamah Tinggi bahawa pelantikannya dalam 1MDB dibuat atas kelulusan lembaga pengarah (BOD) dan bukan oleh ahli perniagaan dalam buruan Low Taik Jho atau Jho Low.Lim Poh Seng, 51, berkata pelantikannya bukan dibuat oleh mana-mana individu tetapi secara kolektif oleh BOD.Saksi pendakwaan ke-18 itu bagaimanapun berkata beliau mengenali Jho Low sebelum menyertai dana kekayaan negara itu.“Jho Low telah menghubungi saya untuk menawarkan beberapa kerja perkhidmatan korporat kepada beberapa syarikat yang disyorkannya, namun saya tidak ingat tahun bila. Saya juga tidak ingat apa syarikat yang dia cadangkan itu,” kata saksi berkenaan.Beliau berkata demikian semasa pemeriksaan balas oleh peguam Wan Aizuddin Wan Mohammed yang mewakili Najib Razak pada perbicaraan bekas perdana menteri itu atas dakwaan penyelewengan RM2.3 bilion dana 1MDB.


Kerajaan peruntuk RM69.9 juta bantu pekebun, penoreh terjejas musim tengkujuh

Kerajaan memperuntukkan RM69.9 juta sebagai Bantuan Musim Tengkujuh (BMT) tahun ini dalam usaha berterusan memelihara kebajikan pekebun kecil dan penoreh getah negara.Perdana Menteri Muhyiddin Yassin berkata jumlah itu akan memanfaatkan 232,319 orang pekebun kecil dengan kadar RM600 seorang yang akan dibayar dua kali pada Disember 2021 dan Januari 2022.“Prihatin dengan nasib pekebun kecil getah yang menjadi tulang belakang industri getah negara, kerajaan sekali lagi memperuntukkan BMT bagi bayaran 2021,” katanya dalam ucapan di majlis penyampaian dividen Pihak Berkuasa Kemajuan Pekebun Kecil Perusahaan Getah (Risda) dan Lembaga Penyatuan dan Pemulihan Tanah Persekutuan (Felcra) 2021.Muhyiddin berkata tahun lepas kerajaan memberikan BMT untuk pekebun kecil dan penoreh getah melibatkan peruntukan RM129.8 juta dan Bantuan Khas Covid-19 dengan peruntukan berjumlah RM64 juta.Selain itu, beliau berkata dalam usaha untuk membantu pekebun kecil meningkatkan pendapatan menerusi penanaman getah, pada tahun ini kerajaan melalui Kementerian Pembangunan Luar Bandar (KPLB) dan Risda telah memperluaskan skop Bantuan Tanam Semula Getah.Muhyiddin berkata pekebun kini boleh membuat permohonan untuk tanah kosong atau tanah selain ditanam getah dan keluasan tanah yang melayakkan bantuan itu adalah minimum 0.1 hektar hingga maksimum 5.0 hektar.“Usaha ini bukan sahaja dilihat kepada peningkatan ekonomi pekebun kecil malah kerajaan menyasarkan pengeluaran getah negara dapat ditingkatkan dengan memastikan keluasan tanaman getah kepada 1.1 juta hektar serta mengurangkan tanah terbiar yang tidak diusahakan,” katanya.Di samping itu, beliau berkata bagi menyokong keperluan industri dan tidak hanya bergantung kepada pengeluaran getah skrap, kerajaan menyediakan satu skim yang dikenali Skim Insentif Lateks (SIL) yang melibatkan pemberian input pertanian, penyelenggaraan kebun serta insentif upah penoreh pada kadar RM500 sehektar.Perdana menteri berkata skim berkenaan diperkenalkan bertujuan menggalakkan pekebun kecil menghasilkan lateks dan meningkatkan pendapatan sebanyak 30% berbanding penghasilan skrap.Sementara itu, bagi membantu industri sawit yang kekurangan tenaga kerja mahir akibat terkesan dengan pandemik Covid-19, kerajaan melalui Felcra Berhad sejak September tahun lepas telah berusaha mewujudkan peluang pekerjaan sebagai operator penuaian di seluruh negara.“Ia melibatkan komitmen 2,500 peluang merangkumi lapan wilayah pengurusan Felcra iaitu Utara, Timur, Perak, Pahang, Tengah, Johor, Sabah dan Sarawak.“Buat masa ini, seramai 200 orang sudah pun menjalani latihan kemahiran yang diperlukan demi menjalankan tugasan sebagai operator penuaian dengan efisien dan efektif,” katanya.Beliau berkata peluang ini juga terbuka kepada mereka yang kehilangan punca pendapatan akibat pandemik Covid-19 dan turut menyantuni mereka yang dipilih daripada program orang yang diparol (ODP).“Ini adalah salah satu usaha untuk membantu mereka memulakan hidup baru dan mencapai kejayaan agar tidak terbelenggu dengan kisah silam mereka,”katanya.


Peti ais Palestin

Israel sedang mengganas di Palestina dan menjadikan laman Masjid al-Aqsa medan tempur, menembak orang ramai dengan peluru getah, gas pemedih mata dan grenad.Ia adalah pencabulan hak asasi manusia yang jahat.Jika menyerbu dan menyerang rumah ibadat itu bukan satu pencabulan hak asasi, kita tidak tahu apa lagi untuk diungkapkan.Akan tetapi itulah Israel dan perogolan hak. Ia sinonim.Sukar untuk menggambarkan kegilaan ini melainkan kita sendiri mengalaminya.Memang ada video pendek yang tular di media sosial untuk menunjukkan kesakitan yang harus dialami rakyat Palestina saban hari.Namun begitu, video pendek yang terpampang di garis masa media sosial kita ini tidak punya satu kekuatan yang diperlukan.Kekuatan yang dimaksudkan adalah penjelasan berimpak, yang boleh menggugah kalbu.Yang boleh mengetuk pintu hati siapa pun audiennya tidak kira agama dan bangsa.Ini kerana Palestina bukan isu Islam.Akan tetapi demikianlah berjayanya Israel menormalisasikan keganasan yang mereka lakukan sehingga setiap kali kita melihat video kejahatan Israel kita akan menatapnya bagai ia satu yang biasa.Tambah pula kaum Islamis menjadikan Palestina modal jihad mereka.Padahal ia adalah isu penjajahan dan penindasan yang harus difahami siapa pun tanpa mengira apa kepercayaan.Oleh kerana itu Palestina memerlukan naratif seni untuk memahamkan mereka di luar Palestina penderitaan yang diasak terhadap mereka hari demi hari.Justeru, untuk merasai sakitnya Palestina, saya ingin menganjurkan kalian menonton sebuah filem dengan judul The Present (Hadiah) yang ada ditawarkan di saluran Netflix.Ia bukan calang-calang karya kerana memenangi anugerah Filem Pendek Terbaik di BAFTA Award (Oscar British) dan tercalon dalam kategori sama untuk anugerah Academy Award 2021.Sayang The Present tewas di Oscar, mungkin kerana tiada kekuatan lobi.The Present diarahkan oleh Farah Nabulsi dan ditulis bersama-sama dengan Hind Shoufani.Filem ini menurut saya sangat menjanjikan.Menonton The Present mengingatkan kita naratif filem Iran.Ia mudah, tidak meleret, penuh aksi, artistik dalam masa sama, dibantu lakonan luar biasa dan paling penting cerita yang meyakinkan.Semua itu dipakej untuk menghantar satu pesan politik yang kuat dan penuh jeritan.The Present mengisahkan perjalanan seorang ayah dan anak perempuannya antara satu daerah dengan daerah lain di Tebing Barat setelah wilayah itu dikerat-kerat menurut Perjanjian Oslo II.Yusuf menjanjikan isterinya hadiah ulang tahun perkahwinan mereka; sebuah peti ais.Malangnya dua enklaf ini, pekan Beitunia dan Baitul Laham terpisah oleh satu sekatan jalan yang ditunggui askar Israel.Setiap Palestin harus menempuh jaringan besi checkpoint ini untuk lepas ke seberang sana.Kediaman Yusuf dan pekan itu berada antara dua enklaf ini.Yusuf dan anaknya Yasmin dalam filem The Present.Bersama-sama Yasmin, anaknya, kita belajar memahami apa yang dialami oleh penghuni Tebing Barat sehari-harian.Provokasi, pengaiban, penafian hak, pelecehan, dan trauma psikologi semua ditonjolkan dengan kemas dalam filem ini.Di checkpoint, bercakap banyak sedikit, Yusuf dikurung dalam sangkar bagai haiwan.Dengan keadaan belakang yang sakit, kita berasa cemas akan nasib anaknya.Yasmin yang masih kecil punya permintaan sederhana; inginkan susu keju, gula-gula dan coklat.Momen paling sakit ialah apabila peti ais yang dibeli Yusuf tertahan di sekatan jalan raya ketika perjalanan pulang.Mustahil untuk melepasinya.Yusuf yang sakit urat terpaksa memilih untuk menolak peti ais itu dengan troli, menunda jalan berbukit ditimpa hujan dalam cuaca sejuk.Ia tidak mudah, askar Israel enggan melepaskan Yusuf dan anaknya.Lakonan Saleh Bakri sebagai Yusuf tidak sedikit pun kurang dari kelas lakonan bintang dunia.Emosi dan perubahan nadanya saat berdepan dengan askar dan kemudian berkalih kepada puterinya, Yasmin begitu mengesankan.Saleh bukanlah bintang asing di Cannes, malah sudah pernah berlakon di Itali.Kebolehan Saleh di pentas teater menjadi aset besar untuk kerja sinemanya.Yasmin, pelakon cilik Palestina lakonan Maryam Kanj pula sungguh mengharukan.Kita dapat merasai ketakutan Yasmin sehingga terkencing dalam celananya.Begitu juga Mariam Kamel Basha sebagai Noor, isteri Yusuf, walaupun muncul sekejap sangat membantu naratif The Present ini.Kedua-duanya mewarnai The Present dengan perhatian kemanusiaan yang meruntun.Satu yang hebat ialah terdapat adegan yang dirakam dengan cara “guerrilla filmmaking”, iaitu untuk melepasi checkpoint 300 yang terkenal sibuk.Pelakon dan krew menyembunyikan kamera dan menempel dalam sesak dan desak pekerja Palestina yang harus melepasi sempadan setiap pagi.Ia adalah satu kerja yang berisiko untuk pelakon, dan Nabulsi memilih untuk mencubanya.Ingatan, checkpoint ini dilengkapi dengan tentera Israel yang dikurniai pelbagai senjata terbaik.Untuk itu usaha sinematografer Benoît Chamaillard mendapatkan adegan bagi The Present ini harus dipuji. Memang luar biasa.Sukar untuk menjelaskan betapa geruhnya adegan di semua checkpoint ini, dan bagaimana pelakon-pelakon Palestina ini dengan serba kekurangan menunjukkan bakat dan juga menghantar mesej kepada dunia apa yang sedang menimpa mereka.Orang Palestina dilayan bagai binatang.Yusuf perlu merayu, yang dia hanya mahu melepasi checkpoint itu dengan melepasi jalan raya sekali ini sahaja, ini kerana peti ais itu tidak muat melepasi pagar sempadan.Askar bagaimanapun berkeras dan mengatakan jalan raya hanya untuk warga Israel, jika kamu seorang Arab, kamu perlu menempuh laluan besi ini.Demikianlah layanan yang ada.Setiap detik The Present sangat-sangat berharga.Ia mencakar nurani khalayak dan mendorong kita marah.Tidaklah menghairankan jika media Israel cuba menutup kekuatan The Present dengan memberikan kritikan-kritikan seni yang enteng.Untuk satu objektif demikian mudah, The Present menjadi filem yang begitu mendebarkan dan kekal dalam kotak ingatan kita untuk satu masa lama.Filem ini berjaya mempakejkan dasar apartheid Zionis dalam beberapa dialog yang dibungkus dalam satu lambang paling meramaskan jiwa, iaitu – peti ais.Filem dengan naratif beginilah yang perlu kita suguhkan untuk dinominasi di Oscar.


Agong boleh benarkan sidang Parlimen semasa darurat, kata Istana Negara

Istana Negara hari ini menangkis dakwaan pelaksanaan darurat adalah untuk menghalang Parlimen untuk bersidang, mengatakan Yang di-Pertuan Agong boleh membenarkan sidang Dewan Rakyat berjalan semasa darurat Covid-19 pada tarikh yang sesuai mengikut nasihat Perdana Menteri Muhyiddin Yassin.“Perkara ini termaktub di dalam sub perenggan 14 (1) (b) Ordinan Darurat (Kuasa-kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada satu tarikh sebagaimana yang difikirkan sesuai oleh Agong atas nasihat perdana menteri,” kata satu kenyataan yang dikeluarkan Datuk Pengelola Bijaya Istana Negara Ahmad Fadil Shamsuddin.“Oleh hal yang demikian, tanggapan sesetengah pihak bahawa pelaksanaan proklamasi darurat menghalang Parlimen untuk bersidang adalah tidak tepat”.Dalam kenyataan itu Istana Negara memaklumkan Agong menerima mengadap Speaker Dewan Negara Rais Yatim dan Speaker Dewan Rakyat Azhar Azizan Harun hari ini.“Agong menegaskan bahawa Malaysia sebagai sebuah negara yang mengamalkan sistem demokrasi yang berteraskan prinsip keluhuran perlembagaan, setiap cabang pentadbiran negara sama ada eksekutif, kehakiman mahupun Parlimen haruslah sentiasa akur kepada prinsip terasebut”.Menurut kenyataan itu, Agong menerima nasihat perdana menteri berkenaan pengisytiharan darurat adalah semata-mata sebagai langkah proaktif untuk mengekang wabak Covid-19.“Dalam sesi mengadap hari ini, Agong juga mengambil maklum atas hal-hal sampingan berkaitan budaya, warisan dan etika tataperlakuan ahli-ahli Dewan Rakyat dan Dewan Negara semasa melunaskan tanggungjawab berbahas dan bertindak agar sentiasa bersifat mulia dan dipandang tinggi”.Agong turut menzahirkan penghargaan kepada kerajaan kerana merealisasikan Program Imunisasi Covid-19 Kebangsaan yang dijadualkan bermula hari ini.“Agong menzahirkan setinggi penghargaan kepada para wira dan wirawati petugas barisan hadapan di atas pengorbanan yang dicurahkan tanpa mengira masa dan penat lelah dalam memerangi wabak Covid-19,” kata kenyataan itu.


Apabila dunia terpukau dengan Jacinda Ardern

Pada Khamis lalu dunia dikejutkan dengan berita bahawa Perdana Menteri New Zealand Jacinda Ardern akan meletakkan jawatan pada bulan depan.
Berita ini disiarkan oleh semua stesen televisyen antarabangsa utama:  NHK, France24, DW, ABC, CNA, CGTN, Wion, Al-Jazeera dan BBC.
Mengapakah berita mengenai peletakan jawatan seorang perdana menteri dari sebuah negara kecil di penjuru bumi ini begitu menarik perhatian dunia?
New Zealand hanya ada lima juta penduduk dengan dua pulau utama, North Island dan South Island.
Kambing biri-biri di sana tentunya lebih  banyak daripada penduduk.
Nama pulau-pulau itu pun tidak unik, hanya disebut sebagai pulau utara dan pulau selatan.
Tetapi hampir kebanyakan penduduk New Zealand tinggal di pulau utara walaupun pulau selatan lebih besar.
Tetapi South Island amat sejuk pada musim dingin.
Ia menjadi tumpuan pelancong dari seluruh dunia pada musim panas dan merupakan antara tempat paling cantik di dunia.
New Zealand terletak tidaklah strategik dari segi tempat laluan kapal-kapal antarabangsa.
Ia juga tidak mempunyai negara-negara jiran yang boleh menjadi ancaman kepadanya.
Cumanya kedudukan New Zealand yang berhampiran dengan benua Antartika dan pulau-pulau kecil di Lautan Pasifik boleh memainkan peranan dalam persaingan kuasa-kuasa besar.
Tetapi minat dunia terhadap berita mengenai peletakan jawatan perdana menteri itu bukanlah terhadap negara New Zealand.
Ia lebih kepada ketokohan Ardern itu sendiri.
Sejak beliau menjadi ketua kerajaan pada tahun 2017, Ardern muncul sebagai seorang ahli politik yang popular bukan saja bagi negaranya tetapi juga dunia.
Dua faktor yang terus menarik perhatian dunia ialah usia dan jantinanya.
Pada usia 37 tahun, Ardern muncul sebagai perdana menteri wanita paling muda New Zealand.
Sementara ketua kerajaan wanita paling muda dunia ialah Sanna Marin yang berusia 34 tahun ketika menjadi perdana menteri Finland.
Persamaan Finland dengan New Zealand ialah kedua-duanya merupakan negara sejuk yang terletak di hujung dunia dan hampir dengan kutub.
Bezanya Finland bersempadankan Rusia yang sentiasa boleh menjadi ancaman padanya.
Finland adalah sebahagian daripada rantau Nordic yang juga terdiri daripada negara-negara Scandinavia iaitu Sweden, Norway, Denmark dan Iceland.
Di mata dunia,  rantau ini dan juga New Zealand merupakan negara-negara maju, aman, stabil, berkebajikan dan beretika yang menjadi idaman ramai orang untuk dijadikan model.
Tentulah apa yang menjadikan negara-negara itu sedemikian bukanlah kerana kedudukan geografi, iklim dan cuacanya tetapi lebih kepada sikap dan perawakan kebanyakan penduduknya.
Mereka bukan saja mampu mewujudkan sistem demokrasi yang memberikan kestabilan dan pentadbiran yang berkesan, tetapi dapat juga melahirkan pemimpin seperti Ardern.
Maknanya trend dunia pada masa akan datang ialah lebih banyak pengundi yang akan cenderong untuk memilih pemimpin muda dan dari kalangan wanita.
Tetapi populariti Ardern pada mata dunia bukan semata-mata kerana beliau adalah seorang wanita muda.
Tindakan-tindakan politik beliau mendapat pujian.
Bagi rakyat New Zealand, usaha beliau untuk menangani kemiskinan kanak-kanak serta merapatkan jurang pendapatan seperti meningkatkan gaji minimum memperoleh sokongan hingga beliau dan partinya iaitu Parti Buruh menang besar (landslide) dalam pilihan raya umum tahun 2020.
Bagaimanapun, dunia tentulah tidak mengambil perhatian sangat terhadap isu-isu domestik New Zealand.
Apa yang menjadi perhatian dunia terhadap Ardern ialah bagaimana beliau menangani dua perkara, iaitu serangan pengganas pelampau kulit putih Australia ke atas dua masjid di Christchurch dan juga tindakan membendung wabak Covid-19 di New Zealand.
Bagi menangani kejadian serangan pengganas beliau memperkenalkan undang-undang keras terhadap senjata yang mudah memperoleh sokongan Parlimen.
Sementara terhadap Covid-19, beliau berjaya menjadikan New Zealand sebagai negara pertama di dunia yang bebas daripada wabak itu.
Kejayaan-kejayaan itu memang mendapat pujian dunia tetapi beliau bertambah popular dengan cara berkomunikasinya.
Ardern adalah seorang lulusan bidang komunikasi awam dengan pengkhususan pada politik.
Cara beliau berjumpa dengan waris mangsa kejadian serangan masjid di Christchurch menarik perhatian dunia.
Dengan bertudung dan memberi salam, beliau mengambil hati orang Islam di seluruh dunia yang menyaksikannya di kaca televisyen.
Dalam pada itu, kejayaan beliau menggunakan media massa dan media sosial semasa kempen pilihan raya tahun 2020 merupakan suatu pembaharuan yang disukai oleh pengundi New Zealand.
Kini ketika kedudukan politik beliau dalam parti dan negara masih kukuh, maka pengumumannya hendak meletak jawatan adalah suatu yang mengejutkan bagi New Zealand dan dunia.
Pada usia 42 tahun, beliau masih mampu menjadi perdana menteri untuk waktu yang panjang.
Bukan saja New Zealand yang kehilangan pemimpin tetapi dunia juga mungkin berasa kekurangan dengan ketiadaan beliau di pentas kekuasaan.
Ketika mana di kebanyakan negara, seseorang penguasa amat sukar untuk melepaskan jawatannya, Ardern pula dengan senang menyerahkan kuasa.
Mungkinkah ini merupakan suatu etika politik baru?
Ardern menjelaskan bahawa sebab beliau meletak jawatan adalah kerana dirasakan sudah kehabisan tenaga untuk terus memegang amanah dan tanggungjawab yang berat sebagai perdana menteri.
Maknanya beliau penat. Mungkinkah beliau terlalu aktif dan lincah dalam melaksanakannya hingga beluau berasakan sudah kehabisan tenaga?
Kalau beliau tidak bekerja bersungguh-sungguh, mungkin tidaklah cepat penat.
Ardern mula aktif pada usia yang amat muda iaitu ketika berumur 17 tahun apabila beliau menyertai Parti Buruh.
Para penganalisis menyatakan bahawa dari tinjauan umum, populariti beliau dalam negara menurun sejak beberapa bulan lalu.
Cabaran yang beliau hadapi ialah krisis perumahan.
Mereka beranggapan bahawa sebab inilah kemungkinannya yang mendorong beliau meletak jawatan supaya Parti Buruh dapat memilih pemimpin lain bagi mengelak ia kalah dalam pilihan raya akan datang.
Para pengundi New Zealand tidak terikat pada parti dan ideologi.
Sebelum munculnya Ardern, Parti Buruh kalah pada dua penggal.
Kemunculan Ardern menambah kerusi partinya.
Ini bernakna pengundi memilih personaliti daripada parti.
Bagaimanapun, Ardern tidaklah boleh melaksanakan semua kehendak ideologinya, iaitu demokrasi sosial tetapi terpaksa juga berkompromi dan menangguhkan sebahagian agendanya menurut rentak kehendak para pengundi.
Antaranya untuk mengenakan cukai harta dan cukai modal kerana ia ditentang oleh sebahagian daripada pengundi.
Walaupun Ardern tidak dapat melaksanakan kesemua agendanya tetapi beliau menunjukkan bagaimana seorang demokrat sosial berpolitik pada abad ke-21 di sebuah negara maju.
Tetapi mereka yang terpukau pada Ardern dan New Zealand perlu ingat bahawa negara itu hanya mempunyai penduduk lima juta, iaitu lebih kurang seperti Singapura.
Kebanyakan pengundinya pula merupakan keturunan Inggeris yang hidup dalam budaya demokrasi liberal.
New Zealand pula dari segi ekonomi dan politik adalah sebahagian daripada dunia Barat yang maju dan menguasai dunia.
Negara-negara yang bukan sebahagian daripada dunia Barat tidak akan dapat mengikut jejak New Zealand atau Finland dan negara-negara Scandinavia.
Sukar untuk mendapatkan seorang ahli politik yang dengan mudah melepaskan jawatan dengan alasan tidak lagi mampu untuk memikul tanggungjawab.


Penerbitan ‘palsu’ hasil kerja ahli akademik Malaysia antara tertinggi ditemui dalam pangkalan data global

Data akademik dari Malaysia membentuk jumlah besar antara lebih 300 karya dalam “jurnal palsu” yang terdapat dalam pangkalan data global yang digunakan untuk mengukur kedudukan tahunan institusi pengajian tinggi di seluruh dunia.Jurnal palsu yang juga dikenali sebagai “jurnal pemangsa” (predatory journals), adalah penerbitan dengan kualiti penyelidikan rendah dan isi yang boleh dipersoalkan, dan seringkali terlalu mudah menerima artikel tanpa meneliti dan dalam kebanyakan kes, hanya mementingkan bayaran yuran.Sejumlah 324 jurnal diterbitkan di seluruh dunia didapati menyusup masuk dalam Scopus, pangkalan data global berpusat di Belanda yang menghimpunkan lebih 30,000 jurnal merangkumi sains manusia, sains sosial, sains fizikal dan sains kesihatan.Pendedahan ini, selain memperbaharui perdebatan berhubung kualiti hasil penyelidikan daripada univesiti di Malaysia, turut menyebabkan ranking tahunan universiti Malaysia di peringkat global dipersoalkan.Sekurang-kurangnya dua organisasi terkemuka seperti Times Higher Education dan QS, bergantung dengan data daripada Scopus sebelum mengeluarkan ranking tahunan universiti seluruh dunia.Lebih banyak hasil kerja ahli akademik dipetik oleh Scopus, universiti berpeluang lebih cerah untuk menaikkan kedudukan mereka dalam ranking global.Pendedahan terbaru ini berdasarkan hasil kerja dua ahli ekonomi dari Czech Republic, Vít Macháček dan Martin Srholec yang menghasilkan analisis berdasarkan negara tentang jurnal dipersoalkan ditemui di Scopus antara 2015 hingga 2017.Meskipun kebanyakan pengarang ini berasal dari negara-negara berpopulasi besar seperti India, Indonesia, Filipina dan Mesir, Malaysia disenaraikan dalam kalangan negara asal tertinggi yang mungkin mencerminkan kualiti kerja akademik tempatan yang teruk.Antara kriteria Scopus untuk jurnal akademik diindekskan dalam pangkalan data mereka ialah kualiti anggota sidang pengarang termasuk penerbitan secara konsisten.Pada 2014, dikatakan lebih banyak artikel akademik Malaysia diindekskan oleh Scopus – hampir 47,000 – berbanding dari Thailand dan Singapura.Bagaimanapun, kajian Macháček dan Srholec mendapati Malaysia berada di kedudukan kelima daripada 20 negara paling aktif meneribitkan jurnal pemangsa ini.Paling tinggi ialah Kazakhstan dengan 17% artikel seperti itu, diikuti dengan Indonesia (16.7%), Iraq (13%), Albania (12%) dan Malaysia (11.6%).Malaysia juga termasuk dalam senarai 20 teratas jurnal palsu dalam tiga bidang: sains kesihatan, sains fizikal dan sains sosial, mendapat tempat kedua dalam sains fizikal dan sains sosial.“Di negara-negara ini, amalan penerbitan jurnal pemangsa secara nyata menjadi masalah sistemik di peringkat nasional, tidak terhad kepada kluster tertentu,” kata Macháček dan Srholec dalam penemuan mereka.Penemuan ini sudah pasti akan menghidupkan kembali perdebatan tentang isu penipuan akademik di universiti-universiti di Malaysia.MalaysiaNow difahamkan, kali ini sesetengah pihak dalam kalangan komuniti ahli akademik terganggu dengan kemungkinan kebanyakan penyelidikan dipersoalkan yang diterbitkan dalam jurnal pemangsa ini dibiayai menggunakan dana awam melalui geran daripada kerajaan.Kerajaan mengiktiraf lima universiti sebagai universiti penyelidikan seperti: Universiti Sains Malaysia, Universiti Malaya, Universiti Kebangsaan Malaysia, Universiti Putra Malaysia dan Universiti Teknologi Malaysia.Peruntukan berjuta ringgit diberikan kerajaan kepada universiti-universiti ini dalam bentuk geran penyelidikan dan pembangunan.Sementara itu, pendedahan terbaru ini mungkin memberikan tambahan hujah kepada pengkritik bahawa Scopus dan ranking universiti global tidak seharusnya menjadi pengukur bagi menilai hasil penyelidikan.“Disebabkan terlalu obses mengejar ranking global lebih tinggi, kebanyakan universiti di Malaysia tidak mempunyai pilihan selain menjadikan Scopus sebagai kayu pengukur,” kata seorang ahli akademik kanan universiti awam terkemuka kepada MalaysiaNow.[Ralat: Terdapat kesilapan pada versi awal laporan yang diterbitkan. Kami membuat pindaan kecil bagi menjelaskan rujukan mengenai hasil kerja rakyat Malaysia yang diterbitkan di dalam jurnal pemangsa, dan bukan jurnal Malaysia.]


PM pengerusikan mesyuarat pertama Majlis Pekerjaan Negara

Perdana Menteri Muhyiddin Yassin hari ini mempengerusikan mesyuarat pertama Majlis Pekerjaan Negara (NEC) yang diadakan secara maya di sini.Pejabat Perdana Menteri dalam satu kenyataan berkata majlis itu turut dianggotai menteri berkaitan, antaranya Menteri Kanan Perdagangan Antarabangsa dan Industri Mohamed Azmin Ali, Menteri Kanan Pendidikan Radzi Jidin dan Menteri Sumber Manusia M Saravanan, selain Menteri Kewangan Tengku Zafrul Aziz yang merupakan pengerusi ganti NEC.Kenyataan itu berkata majlis berkenaan akan turut disertai wakil sektor swasta dan industri yang akan diumumkan kelak, dan akan bermesyuarat secara kerap mengikut keperluan semasa.“Menerusi penubuhan NEC, perdana menteri yakin inisiatif penciptaan pekerjaan yang bermula tahun 2021 dan ke hadapan akan menjadi lebih terancang dan dilaksanakan secara menyeluruh, bersepadu dan berkesan.“Usaha ini akan dipandu oleh Pelan Strategik Penciptaan Pekerjaan Nasional yang akan dibangunkan kelak bagi memacu Malaysia ke tahap yang lebih tinggi serta menjamin kesejahteraan hidup rakyat,” menurut kenyataan itu.Menurutnya NEC dibentuk bagi merealisasikan strategi menjana dan mengekalkan pekerjaan selaras dengan matlamat pertama Belanjawan 2021 iaitu ‘Kesejahteraan Rakyat’.NEC juga merupakan majlis tadbir urus tertinggi dalam penetapan dasar, pelaksanaan serta pemantauan strategi dan inisiatif kerajaan, khusus dalam mencapai sasaran untuk mencipta lebih banyak peluang pekerjaan selain menangani isu pengangguran.“Penubuhan majlis ini turut sejajar dengan hasrat kerajaan dalam memastikan pemulihan dan rangsangan sektor ekonomi di Malaysia berjaya dilaksanakan dengan pendekatan menyeluruh, berpandukan data dan sepadan dengan permintaan industri semasa, di samping mengambil kira faktor kesejahteraan rakyat serta ketahanan ekonomi negara.“NEC memainkan peranan yang penting bukan sahaja bagi meneruskan momentum pemulihan ekonomi dan meningkatkan penciptaan pekerjaan, bahkan untuk menangani isu-isu lain yang berkaitan seperti kekurangan pekerja di sektor tertentu, kesaksamaan peluang untuk golongan rentan, dan penggajian,” katanya.NEC turut disokong sebuah pasukan petugas peringkat tinggi yang akan dipengerusikan Ketua Setiausaha Negara Mohd Zuki Ali.Mohd Zuki akan bertindak menyelaras lima pasukan petugas khas iaitu Pasukan Petugas Khas Pendidikan Nasional, Pendidikan dan Latihan Teknikal dan Vokasional (TVET), Sumber Manusia dan Keusahawanan, Real Economy, dan Deeptech and Future Skills.“Pasukan Petugas Khas ini bertanggungjawab melaporkan status pelaksanaan di bawah kluster masing-masing kepada Pasukan Petugas Peringkat Tinggi secara bulanan.“Unit Laksana (Unit Pelaksanaan dan Koordinasi Stimulus Ekonomi Antara Agensi Nasional) Kementerian Kewangan, akan bertindak selaku Sekretariat NEC dan memantau kemajuan pelaksanaan setiap program di bawah inisiatif NEC supaya lebih efektif berpandukan penilaian yang bersesuaian dari masa ke masa,” katanya.Sehubungan itu katanya warganegara yang terkesan atau sedang mencari pekerjaan, boleh mula mendaftar di portal MyFutureJobshttps://www.myfuturejobs.gov.my/ yang merupakan pusat sehenti dan rujukan utama kepada rakyat bagi inisiatif berkaitan pekerjaan, termasuk program peningkatan kemahiran dan latihan semula.


Bincang dengan KKM nilai perubatan kanabis, ketum, kata Fadillah

Kementerian Perladangan dan Komoditi sedang melihat potensi perubatan yang ada dalam tanaman kanabis dan ketum, kata Timbalan Perdana Menteri Fadillah Yusof.
Sehubungan itu, beliau yang juga Menteri Perladangan dan Komoditi berkata pihaknya akan mengadakan perbincangan dengan Kementerian Kesihatan (KKM) untuk melihat kaedah penanaman dan proses penghasilan produk yang terkawal, sekiranya ia dibenarkan untuk ditanam bagi tujuan perubatan di negara ini.
Katanya pembentangan mengenai potensi tumbuhan tersebut juga diberikan oleh beberapa pemain industri dan persatuan yang berkaitan dengan kanabis dan hemp.
"Amerika Syarikat, Belanda dan kini Thailand aktif dengan industri tersebut, tetapi di Malaysia, disebabkan ia adalah barang di bawah kawalan kita kena bincang dengan Kementerian Kesihatan bagaimana nak jadikan produk ini boleh ditanam, diproses dan dijual hasilannya dalam keadaan terkawal," katanya.
Beliau berkata demikian pada sidang media selepas menghadiri Taklimat Pembangunan Industri Kenaf dan Kawal Selia Industri Tembakau, di Ibu Pejabat Lembaga Kenaf dan Tembakau Negara (LKTN), di Kota Bharu hari ini.
Hadir sama timbalannya  Aminah Aching, Timbalan Ketua Setiausaha (Perancangan Strategik dan Pengurusan) Kementerian Perladangan dan Komoditi Abdul Hadi Omar dan Ketua Pengarah LKTN Idris Mohd Salleh.
Mengulas lanjut, Fadillah berkata ketika ini persepsi masyarakat mengenai kanabis agak berat.
“Bila kanabis persepsinya agak berat, sebab itu kita perlu uruskan dan hasilkan dalam keadaan terkawal iaitu dari segi tanaman, proses dan keseluruhannya (mempunyai) nilai perubatan termasuk hasilan seperti minyak bagi tujuan eksport.
“Saya akan perincikan perkara ini menerusi perbincangan dengan KKM, pihak industri dan badan bukan kerajaan (NGO) yang terlibat untuk melihat kesesuaian bagaimana kita nak laksanakan kalau ia dibenarkan supaya perspektif negatif itu dapat dikawal,” katanya.


Ambil tindakan tanpa kira kedudukan, fahaman, kata Anwar

Badan penguatkuasaan perlu mengambil tindakan segera sekiranya mendapati wujud perlanggaran di pelbagai peringkat tanpa mengira kedudukan serta fahaman, kata Perdana Menteri Anwar Ibrahim.
Beliau yang juga menteri kewangan berkata usaha memperbetulkan kekhilafan umpamanya soal kewangan yang dirompak sentiasa mendapat tentangan luar biasa daripada pelbagai pihak.
“Ada guna kaum atas nama Melayu, ada guna Islam, dan terus tanpa menyiasat, tanpa mendengar laporan daripada penyiasat badan penguatkuasa dan terus sebut ini soal tindakan politik dan sebagainya.
“Kita ambil tindakan terutama dari segi hukum berdasarkan fakta dan hukum… bukan untuk merekayasa,” katanya ketika berucap pada Majlis Perhimpunan Warga Kementerian Kewangan di Putrajaya hari ini.
Sebelum ini, Anwar menegaskan bahawa kerajaan pimpinannya tidak mencampuri urusan badan siasatan dan penguatkuasaan termasuk dalam siasatan yang dilakukan Suruhanjaya Pencegahan Rasuah Malaysia (SPRM) terhadap Bersatu.
Badan siasatan dan penguatkuasaan serta kehakiman kekal bebas untuk menjalankan siasatan masing-masing, kata Anwar.
Sementara itu, Anwar berkata semua pihak perlu bertekad melakukan perubahan demi membawa negara ke arah lebih baik meskipun menerima bantahan hebat daripada golongan mahakaya dan mahakuasa dengan gelaran tinggi.
“Kalau kita menolak, risiko besar kerana kita berdepan mahakaya dan mahakuasa dengan gelaran tinggi, Datuk Seri, Tan Sri, dan Tun.… kalau ada tekad membawa perubahan insya-Allah kita dapat lakukan," katanya.
Anwar berkata beliau tidak mahu negara sekali lagi terpalit dengan isu rasuah atau salah guna kuasa sebaliknya memfokus untuk mengamalkan tatakelola yang baik.
Beliau berkata barisan Jemaah Menteri dalam kerajaannya turut membuat ketetapan untuk tidak mengizinkan amalan dan budaya lampau diteruskan.
“Maka alasan untuk kita jalankan kerja lulus kontrak dan projek tidak tepati peraturan dari segi tatakelola baik adalah tidak terpakai lagi.
“Sekarang ini terserah kepada ketua pengarah, ketua bahagian, pimpinan kementerian untuk memastikan hal ini tidak berlaku di semua peringkat,” katanya.
Ditanya adakah badan penasihat khas kepada menteri kewangan telah diberikan tugasan tertentu, Anwar berkata pengerusinya Mohd Hassan Marican akan mengumumkan tindakan yang akan dilaksanakan untuk memacu ekonomi negara.
“Mohd Hassan akan umumkan... saya telah bincang dengan dia semalam,” katanya ketika ditemui pemberita selepas majlis itu.
Semalam, Anwar mengumumkan pelantikan Mohd Hassan yang merupakan Penasihat Petronas untuk mengetuai badan penasihat khas kepada menteri kewangan.
Anwar berkata kumpulan penasihat yang terdiri daripada golongan profesional serta pakar ekonomi bertanggungjawab bagi membantu menasihatinya selaku Menteri Kewangan.
Empat lagi anggota badan penasihat khas itu ialah Pengerusi Eksekutif FVSB Sdn Bhd Ahmad Fuad Md Ali, Profesor Ekonomi Universiti Sunway Dr Yeah Kim Leng, Profesor Ekonomi Universiti Malaya Prof Ulung Dr Rajah Rasiah dan Pengerusi Sarawak Energy Bhd Amar Abdul Hamed Sepawi.


Pengurus Pertubuhan Ikram didakwa bunuh rakan sekerja di Bangi

Seorang pengurus Pertubuhan Ikram Malaysia dihadapkan ke Mahkamah Majistret hari ini atas pertuduhan membunuh rakan sekerja yang mayatnya ditemukan dengan kesan jerut di leher di sebuah rumah di Taman Bangi dua minggu lepas.Hasbullah Ismail, 57, yang kelihatan tenang sepanjang prosiding, mengangguk tanda faham selepas pertuduhan terhadapnya dibacakan di hadapan majistret Syahrul Sazli Md Sain.Tiada sebarang pengakuan direkodkan daripada tertuduh kerana kes bunuh berada di bawah bidang kuasa Mahkamah Tinggi.Mengikut pertuduhan, Hasbullah didakwa telah membunuh Pengurus Jabatan Advokasi Pertubuhan Ikram Muda Malaysia Nik Khatijah Nik Mud, 32, di sebuah rumah di Taman Bangi, Jalan Reko, antara 11 malam pada 5 Mac hingga 3 pagi, 6 Mac lalu, mengikut Seksyen 302 Kanun Keseksaan yang membawa hukuman gantung sampai mati, jika sabit kesalahan.Dalam prosiding itu, pendakwaan diwakili Timbalan Pendakwa Raya Muhammad Hairuliqram Hairuddin manakala peguam Abdul Halem Mohamad Husin mewakili tertuduh.Mahkamah kemudiannya menetapkan 16 April ini untuk sebutan semula kes.Pada 9 Mac lepas, Bernama melaporkan pihak polis telah menahan seorang lelaki bagi membantu siasatan kes bunuh seorang petugas wanita badan bukan kerajaan yang ditemukan dengan kesan jerut di leher di sebuah rumah di Taman Bangi, Jalan Reko, Kajang.


Azeez belum bebas pertuduhan rasuah, kata SPRM

Suruhanjaya Pencegahan Rasuah Malaysia (SPRM) hari ini membidas laporan media yang memetik hujah seolah-olah Ahli Parlimen Baling Abdul Azeez Rahim bebas daripada semua pertuduhan rasuah dan pengubahan wang haram, mengatakan mahkamah belum membuat sebarang keputusan mengenai kes berkenaan.SPRM berkata rayuan Azeez baru didengar semalam untuk menolak permohonan tersebut selepas keputusan Mahkamah Tinggi Kuala Lumpur dirayu di Mahkamah Rayuan.“Susulan daripada itu, laporan media memetik hujahan peguam seolah-olah Abdul Azeez telah bebas kesemua pertuduhan.“Sedangkan mahkamah belum membuat keputusan berhubung kes berkenaan,” kata SPRM dalam satu kenyataan hari ini,” katanya.MENYUSUL LAGI


Ramalan hari raya akan dibincang dalam Jawatankuasa Fatwa

Ramalan Pusat Astronomi Antarabangsa yang berpangkalan di Emiriah Arab Bersatu (UAE) bahawa 1 Syawal di kebanyakan negara adalah pada 21 April, akan dibincangkan dalam Jawatankuasa Fatwa Majlis Kebangsaan, kata Menteri di Jabatan Perdana Menteri (Hal Ehwal Agama) Mohd Na'im Mokhtar.
"Jadi saya rasa kita kena tunggu. Kita akan bincang di peringkat Jawatankuasa Fatwa, seboleh-bolehnya kita nak mengelakkan apa yang berlaku pada tahun lepas tidak berulang supaya tidak terkejut (sambut raya).
"Saya tidak mahu mendahului dan serah kepada kuasa Penyimpan Mohor Besar Raja-Raja untuk keputusan," katanya kepada media selepas majlis pemeteraian memorandum persefahaman antara Perbadanan Pengurusan Sisa Pepejal dan Pembersihan Awam (SWCorp) dengan Jabatan Agama Islam Wilayah Persekutuan (jawi) dalam melaksanakan program kebersihan, di Putrajaya hari ini.
Di Malaysia, pengisytiharan tarikh 1 Syawal dibuat oleh Penyimpan Mohor Besar Raja-Raja sejurus menerima laporan hasil cerapan anak bulan selepas mendapat perkenan Yang di-Pertuan Agong yang mewakili Raja-Raja Melayu.
Portal Gulf News melaporkan Pusat Astronomi Antarabangsa yang berpangkalan di UAE mengumumkan negara-negara Islam akan menjalankan kewajipan mencerap hilal bagi menentukan awal bulan Syawal pada 20 April yang berkemungkinan menjadi penghujung Ramadan.
Bagaimanapun, menurut laporan itu beberapa negara di Asia termasuk Australia mungkin tidak dapat melihat keadaan anak bulan Syawal dengan mata kasar mahupun menggunakan teleskop khas.
Laporan itu juga memaklumkan kebanyakan negara Islam mungkin mengumumkan permulaan Syawal pada 21 April (Jumaat) sebagai hari pertama Aidilfitri.
Dalam pada itu, ditanya persediaan yang perlu dilakukan umat Islam untuk berdepan sebarang kemungkinan, Mohd Na'im meminta umat Islam agar bersabar kerana penentuan tarikh hari raya terletak kepada kuasa Penyimpan Mohor Besar Raja-Raja.
"Bagaimanapun ada satu kaedah dalam syarat yang menyebut 'tindakan pemerintah yang bertanggungjawab itu didasarkan kepada kepentingan awam'. Jadi saya ingat itu kriteria yang akan digunakan nanti untuk memudahkan rakyat," katanya.


Najib individu pertama miliki akaun dengan nama kod, kata saksi

Mahkamah Tinggi hari ini diberitahu bahawa akaun AmBank peribadi Najib Razak adalah akaun individu pertama yang diwujudkan dengan nama kod bagi tujuan melindungi maklumat dan menjaga sensitiviti akaun itu.
Joanna Yu Ging Ping, 51, bekas Pengurus Perhubungan di bank itu, berkata akaun peribadi Najib yang berakhir dengan 694 diberi nama kod AmPrivate Banking - MR dan idea untuk menggunakan nama kod itu adalah permintaan dan cadangan daripada ahli perniagaan dalam buruan, Low Taek Jho atau Jho Low.
“Jho Low juga meminta supaya akaun ini diklasifikasikan sebagai ‘terlalu sulit’, iaitu bukan mudah untuk mendedahkan nama peribadi Datuk Seri kepada sesiapa atau sesiapa sahaja yang mempunyai akses kepada sistem akaun di cawangan bank.
“Saya masih ingat dimaklumkan oleh bekas pengarah urusan AmBank Cheah Tek Kuang bahawa perkara ini (nama kod) telah dimaklumkan kepada gabenor Bank Negara Malaysia pada ketika itu.
“Saya ingin menyatakan di sini bahawa dalam semua urusan saya dengan pelanggan swasta, ini adalah kali pertama individu akaun menggunakan nama kod,” kata Yu sambil menambah biasanya nama kod hanya diberikan kepada akaun projek korporat tertentu.
Terdahulu, saksi pendakwaan ke-41 itu dalam keterangannya berkata bahawa pada 2011, Jho Low memberitahunya Najib berminat untuk membuka akaun dengan AmBank dan Cheah perlu bertemu dengan bekas perdana menteri itu bagi memudahkan pembukaan akaun.
“Susulan pertemuan Cheah dengan Datuk Seri Najib mengenai pembukaan akaun, saya menerima borang pembukaan akaun yang ditandatangani daripada Cheah dan menyerahkannya kepada bahagian AmBank untuk diproses.
“Berhubung pembukaan akaun ini, saya tidak berurusan secara langsung atau berjumpa dengan Datuk Seri Najib. Semua perkara berkaitan akaun Datuk Seri, saya berurusan dengan Jho Low dan kemudian saya berurusan dengan bekas Ketua Pegawai Eksekutif Pelaburan 1Malaysia Development Berhad (1MDB) Nik Faisal Ariff Kamil selepas menerima surat mandat daripada Datuk Seri Najib menyatakan Nik Faisal sebagai wakil beliau dengan bank berkenaan berhubung akaun bank peribadinya,” kata Yu.
Ketika membacakan pernyataan saksi pada perbicaraan Najib membabitkan penyelewengan RM2.3 bilion milik 1MDB, Yu selanjutnya berkata sebarang arahan daripada Nik Faisal dianggap arahan daripada Najib.
“Surat mandat itu hanya membenarkan Nik Faisal berkuasa mengarahkan pemindahan dana antara akaun Datuk Seri Najib tetapi beliau tidak mempunyai kuasa dan tidak boleh membuat sebarang transaksi ke akaun pihak ketiga atau sebarang pengeluaran wang tunai.
“Semua arahan berkaitan bayaran ke pihak ketiga, pemindahan dan semua cek yang dikeluarkan daripada akaun Najib hanya boleh dibenarkan dengan tandatangan Najib,” katanya.
Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion milik 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Datuk Collin Lawrence Sequerah bersambung 7 November.


Kenapa dan siapa dorong Asyraf Wajdi sindir ‘kluster mahkamah’?

Wah, cukup berani nampaknya Asyraf Wajdi Dusuki menyindir “kluster mahkamah” dalam ucapan dasar Ketua Pemuda Umno, pagi tadi.Lebih “daring”, sindiran itu dibuat di hadapan Presiden Umno, Ahmad Zahid Hamidi yang secara kebetulan singgah meninjau perjalanan Perhimpunan Agung Pergerakan Pemuda Umno 2021.Di hadapan Zahid, Asyraf dengan berapi-api menegaskan penjernihan budaya politik mesti segera dimulakan dengan menanam rasa benci dan jelik kepada sebarang bentuk korupsi, rasuah dan hipokrasi kerana ia mencairkan integriti dan meruntuhkan nilai-nilai akhlak manusiawi.“Sebuah kerajaan yang dibentuk tanpa integriti dan berkiblatkan kerakusan kuasa hanya akan mewujudkan huru hara dan kesengsaraan kepada rakyat jelata,” katanya yang sudah dua kali kalah dalam pilihan raya.Ucapan itu pastinya membuatkan Zahid merah telinga kerana beliau sendiri telah diperintahkan Mahkamah Tinggi membela diri terhadap 47 pertuduhan pecah amanah, rasuah dan penggubahan wang haram melibatkan dana sebuah yayasan yang ditubuh untuk membantu orang miskin.Turut terkena tempias sindiran pedih itu ialah Pengerusi Lembaga Penasihat Barisan Nasional (BN), Najib Razak, yang beberapa hari lalu diberi kredit oleh Zahid sebagai penyumbang utama kemenangan besar parti itu pada Pilihan Raya Negeri (PRN) Johor.Jika Zahid diperintah membela diri, Najib pula telah dijatuhi hukuman penjara 12 tahun dan didenda RM210 juta sehingga digelarkan pengerusi panel tiga hakim Mahkamah Rayuan sebagai “memalukan negara” kerana menyonglap duit rakyat.Timbalan Presiden Umno, Mohamad Hasan yang berada di sebelah Zahid sewaktu Ayraf menyampaikan ucapan berkenaan turut memberi pujian kepada ketua Pemuda Umno itu.“Bagus ucapan Datuk Asyraf”, coret Mohamad di laman Facebooknya manakala Zahid langsung tidak membuat ulasan di laman media sosial rasminya.Walaupun ucapannya dipuji timbalan presiden Umno, masyarakat nampaknya memperolokkan seruan Asyraf untuk menanam rasa benci dan jelik kepada sebarang bentuk korupsi, rasuah dan hipokrasi.Mereka meninggalkan komen negatif di laman media sosial portal berita yang melaporkan berita ucapan dasar Asyraf Wajdi dengan mempersoalkan jika betul jijik dengan rasuah, Ketua Pemuda UMNO itu mesti menolak kluster mahkamah, bukannya mempertahankannya.Mereka juga menyifatkan ucapan Asyraf itu sebagai satu sandiwara, malah ada yang meminta beliau mendalami maksud peribahasa “kokok berderai-derai, ekor bergelumang tahi”.Bagaimanapun, persoalan yang lebih besar ialah kenapa dan siapa yang mendorong Asyraf membuat sindiran sedemikan rupa kepada dua tokoh yang dijulang-julang Umno itu?Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow